Ucapan perbahasan Bajet 2023 Tan Sri Abdul Hadi Awang

Timbalan Ketua Ahli Parlimen Perikatan Nasional yang juga Presiden PAS, Tan Sri Abdul Hadi Awang membahas Bajet 2023 di Dewan Rakyat, hari ini (28 Februari 2023).

Perbahasan bajet bukanlah sekadar menyebut tentang peruntukan jumlah kewangan dengan angka besar sebagaimana yang dibentangkan sahaja.

Walaupun tidak dinafikan besarnya jumlah peruntukan kewangan yang mencukupi adalah penting, dengan syarat tidak berlaku keborosan dan kebocoran. Perkara yang terpenting selepas itu ialah pengurusan yang baik, efisien, adil dan saksama.

Mereka yang mentadbir dengan kuasa politik (legislatif) yang kuat dan beramanah, wajib menjaga perhubungan baik dengan pentadbiran (eksekutif). Jangan sekali-kali mengacau pegawai yang berwibawa dengan alasan politik. Firman Allah SWT:

ِ“Sesungguhnya, sebaik-baik orang yang kamu ambil untuk bekerja (dengan kita) ialah orang yang kuat, lagi dapat dipercayai.” (Surah al-Qasas: 26)

Perlu ada pemisahan kuasa yang tidak diganggu oleh sebarang campur tangan politik yang salah. Kekalahan Pakatan Harapan (PH) dalam undi penjawat awam, jangan jadikan dendam yang salah dan merosakkan.

Kalangan ahli politik yang berwibawa pemikirannya dan berintegriti, diwajibkan agar melaksanakan keadilan kepada semua pihak daripada kalangan rakyat, tanpa mengira agama, bangsa dan penyokong atau pembangkang mahupun kalangan atas pagar yang tidak berpendirian, bahkan juga terhadap musuh.

Firman Allah SWT (yang bermaksud):

“Dan janganlah sekali-kali kebencianmu terhadap sesuatu kaum, mendorong kamu untuk berlaku tidak adil. Hendaklah kamu berlaku adil, kerana sikap adil itu lebih dekat kepada taqwa. Dan bertaqwalah kepada Allah, sesungguhnya Allah Maha Mengetahui akan apa yang kamu kerjakan.” (Surah al-Ma’idah: 8)

Menubuhkan kerajaan bukan sekadar meletakkan jenama (Kerajaan Perpaduan), sepatutnya mengikut apa yang ditakrifkan oleh semua kamus politik dalam segala bahasa. Hakikatnya, Kerajaan Perpaduan ialah kerajaan tanpa pembangkang atau pembangkangnya terlalu kecil.

Kalau partinya yang kecil bergabung dalam keadaan yang rapuh, laksana rumah berdinding kaca jangan mudah-mudah melontar batu terhadap pihak lain bagi menutup kelemahannya yang ketara. Ini kerana dindingnya menampakkan segala yang berlaku di dalamnya dan mudah pecah berkecai.

Kalau tanya kaji cuaca,
Kilat petir datang membelah,
Kalau rumah berdinding kaca,
Jangan kacau orang sebelah.

Kayu tengkawang dibuat rumah,
Rumah dipasang pagar berduri,
Kalau lawan dibawa ke mahkamah,
Kalau mengampu jadi menteri.

Berlaku adil terhadap semua tanpa mengira siapa, adalah asas perpaduan. Allah SWT menegaskan dalam ayat yang disebutkan di atas supaya berlaku adil juga terhadap musuh.

Pembangkang dalam sebuah negara demokrasi selepas pilihan raya dianggap sebagai penasihat bagi melakukan muhasabah terhadap kerajaan supaya jangan syok sendiri dengan tidak menyedari kelemahan-kelemahan yang berlaku dan mestilah bertindak membetulkannya. Khalifah Abu Bakar RA menegaskan dalam satu ucapannya:

“Wahai tuan-tuan semua! Aku telah dipilih menjadi pemimpin kamu, padahal aku bukanlah orang yang terbaik dalam kalangan kamu. Oleh itu, sekiranya aku berlaku baik, maka tolonglah aku. Dan sekiranya aku ada melakukan salah silap, sila perbetulkan aku. Benar itu amanah dan bohong itu khianat. Orang yang lemah daripada kalangan kamu adalah kuat di sisiku, lalu aku kembalikan kepadanya apa yang menjadi haknya. Dan orang yang kuat daripada kalangan kamu (yang merampas hak orang lain) pula menjadi lemah di sisiku, nescaya aku bertindak merampas daripadanya untuk dikembalikan kepada yang berhak.” (Ibn Hisham, al-Sirah al-Nabawiyyah, jld. 2, ms. 661)

Tindakan melengahkan peruntukan di kawasan pembangkang dan kerajaan negeri yang dikuasainya adalah tidak tepat dengan prinsip Islam dan demokrasi. Bahkan, ia terlalu jauh daripada ajaran Islam yang menjadi agama negara sebagaimana yang termaktub dalam Perlembagaan Persekutuan dan sangat mencalarkan imej Islam.

Allah yang Maha Berkuasa menunjukkan keadilan-Nya yang mutlak menerusi jawapan-Nya kepada pertanyaan Nabi Ibrahim AS, firman-Nya (yang bermaksud):

“Dan (ingatlah), ketika Ibrahim berdoa: ‘Wahai Tuhanku! Jadikanlah negeri (Makkah) ini, negeri yang aman sentosa, dan berikanlah rezeki daripada buah-buahan kepada penduduknya yang beriman kepada Allah dan Hari Kemudian antara mereka.’ Allah berfirman: ‘Dan kepada orang yang derhaka pun Aku berikan kesenangan sementara (di dunia ini), kemudian Aku menghukumnya dengan menjalani seksa neraka dan itulah seburuk-buruk tempat kembali.’” (Surah al-Baqarah: 126)

Allah SWT tetap memberikan rezeki kepada seluruh hamba-Nya termasuklah kepada hamba-Nya yang derhaka melawan-Nya. Adapun kesalahan yang telah dilakukan itu akan dibuat perkiraan dalam aspek yang lain dengan pembicaraan yang adil.

Selepas pilihan raya, semua pihak menjadi rakyat kepada mana-mana kerajaan yang memerintah, inilah konsep demokrasi yang betul.

Janganlah dalam bab cukai diambil daripada semua, bab hasil bumi pula dikebas daripada semua negeri termasuklah negeri pembangkang dan rakyat pembangkang, tetapi dalam urusan mentadbir dan membahagikan peruntukan, dibeza-bezakan.

Perlu disedari bahawa berlaku banyak ketinggalan terhadap orang Melayu dan bumiputera yang banyak berada di kawasan pedalaman, luar bandar, di Pantai Timur, Utara Semenanjung dan Malaysia Timur (Sarawak dan Sabah). Perkara tersebut berlaku sejak zaman penjajah lagi mengikut penyusunan masyarakat yang telah dibentuk oleh mereka bagi mewujudkan ketegangan pada masa hadapan, melalui kesempatan memeras semua rakyat tanpa mengira bangsa dan agama.

Selain itu, ia dilakukan bagi mengadu domba dalam kalangan mereka dengan meletakkan kaum Cina di kawasan bandar dan lombong, kaum India di kawasan estet dan membiarkan Melayu dan bumiputera di kawasan luar bandar, dengan mewujudkan jurang ekonomi dan sosial.

Malah, tidak boleh dinafikan ramai juga masyarakat Cina di kampung yang dibentuk oleh penjajah dahulu dan kaum India di estet, berada dalam keadaan yang sangat miskin.

Apabila kita telah mencapai kemerdekaan, keadaan ini diteruskan lagi apabila kaum Melayu dan bumiputera yang paling besar jumlahnya terus berada dalam ketinggalan. Walaupun mereka wajar diberikan hak istimewa, tetapi keadaan tidak banyak berubah.

Banyak peruntukan diberikan, tetapi berlaku ketirisan dan terkeluar daripada sasaran, kerana salah tadbir urus, berlakunya penyelewengan dan rasuah daripada atas sehingga ke bawah. Bank Bumiputera juga telah ‘meninggal dunia’.

Subsidi kepada golongan petani dan nelayan tidak mengubah keadaan, bahkan ada yang tidak sampai ke tangan mereka yang berhak. Dalam pada itu, aspek perniagaan pula dikuasai oleh kelompok yang tertentu sahaja, sehingga menjadikan kekayaan negara hanya berpusing dalam kalangan kelompok yang tertentu sahaja. Allah SWT berfirman (yang bermaksud):

“Apa saja harta fai’ (cukai yang dipungut) yang Allah berikan kepada Rasul-Nya (daripada harta benda) daripada penduduk kota-kota; maka adalah ia tertentu untuk Allah, bagi Rasul, kaum kerabat (Rasulullah), anak-anak yatim, orang-orang miskin dan orang-orang yang dalam perjalanan, supaya harta itu tidak beredar antara orang-orang kaya dalam kalangan kamu sahaja. Dan apa jua perintah yang diberikan Rasul kepadamu, maka terimalah. Dan apa jua yang dilarangnya bagimu, maka tinggalkanlah. Dan bertaqwalah kepada Allah. Sesungguhnya, Allah amat keras hukumannya.” (Surah al-Hashr: 7)

Kini, kebanyakan penduduk di luar bandar daripada orang Melayu dan bumiputera memberikan sokongan kepada Perikatan Nasional (PN), serta parti Sarawak dan Sabah. Adapun Pakatan Harapan (PH) mendapat sokongan penduduk bandar dan kawasan campuran yang didukung oleh bukan Melayu dan bukan bumiputera.

Justeru, tindakan kerajaan PH yang membelakangi kawasan PN, Sabah dan Sarawak tidak mampu mengubah keadaan. PN yang mengambil alih kerajaan dalam masa yang singkat ketika bencana wabak dapat menunjukkan sedikit perubahan.

Apabila pengundi muda dan luar bandar menunjukkan protes kepada Barisan Nasional (BN) ketika Pilihan Raya Umum ke-14 (PRU-14) kerana kesilapannya dan menolak PH kerana pembohongan janji dan manifestonya, mereka kemudiannya telah memberikan sokongan kepada PN. Kejayaan menukar kerajaan bukan melalui tebuk atap, tetapi atapnya bocor dan dinding kacanya yang berkecai.

Selepas Pilihan Raya Umum ke-15 (PRU-15) yang lalu, parti-parti komponen PH mempunyai jumlah kerusi yang tidak mencukupi dan terpaksa menggabungkan semua parti-parti kecil dan segala yang berpenyakit bagi mencukupkan jumlahnya dalam kerajaannya yang bergelora sebagaimana yang disaksikan oleh rakyat.

Kalau jatuh lagi, jangan salahkan kami. Bukan tebuk atap, tetapi atapnya bocor, pintunya terbuka dan dindingnya pecah.

Saya tertarik dengan titah KDYMM Seri Paduka Baginda Yang di-Pertuan Agong berkenaan maqasid al-syari‘ah yang bererti matlamat dan hikmah syariat Allah dalam segala urusan.

Sepatutnya pelaksanaan bajet mestilah memenuhi maqasid al-syari‘ah yang dimaksudkan memenuhi kewajipan menjaga rukun hidup manusia iaitu agama, nyawa, akal, keturunan (keluarga) dan harta.

Menjaga Agama

Sudah dinyatakan dalam Perlembagaan Persekutuan negara kita bersama:

Perkara 3 (1) dalam perlembagaan menyatakan bahawa Islam ialah agama bagi Persekutuan; tetapi agama-agama lain boleh diamalkan dengan aman dan damai di mana-mana bahagian Persekutuan. Hal ini bertujuan bagi menjamin kedudukan orang bukan Islam serta menjamin perpaduan rakyat berbilang kaum dan agama di Malaysia.

Apa yang penting adalah menjaga sempadan yang boleh mencetuskan pertembungan akibat provokasi yang tidak bertanggungjawab oleh berbagai-bagai pihak, khususnya media upahan secara halus menyiarkan berita bersifat provokasi.

Bagi penganut Islam, walaupun ditegaskan oleh kepercayaannya bahawa hanya Islam sahaja agama yang benar. Firman Allah SWT (yang bermaksud):

“Sesungguhnya, agama (yang benar dan diredhai) di sisi Allah ialah Islam…” (Surah Ali ‘Imran: 19)

Namun, umat Islam diwajibkan agar berpegang kepada konsep tiada paksaan dalam beragama dan memberikan hak kebebasan beragama kepada semua rakyat. Firman Allah SWT (yang bermaksud):

“Tiada paksaan dalam agama (Islam)…” (Surah al-Baqarah: 256)

Al-Quran mewajibkan perjuangan bagi memelihara kehidupan bermasyarakat majmuk, beragama dan berbangsa. Firman Allah SWT (yang bermaksud):

“Dan sekiranya Allah tiada menolak (keganasan) sebahagian manusia dengan sebahagian yang lain, tentulah telah dirobohkan biara-biara Nasrani, gereja-gereja, rumah-rumah ibadat orang Yahudi dan masjid-masjid, yang banyak disebutkan nama Allah padanya. Dan sesungguhnya, Allah pasti menolong orang yang menolong (agama)-Nya. Sesungguhnya, Allah benar-benar Maha Kuat lagi Maha Perkasa.” (Surah al-Hajj: 40)

Dan firman Allah SWT (yang bermaksud):

“Wahai manusia! Sesungguhnya, Kami menciptakan kamu daripada seorang lelaki dan seorang perempuan; dan menjadikan kamu berbangsa-bangsa dan bersuku-suku supaya kamu saling kenal-mengenal. Sesungguhnya, orang yang paling mulia antara kamu di sisi Allah ialah orang yang paling bertaqwa antara kamu. Sesungguhnya, Allah Maha Mengetahui, lagi Maha Mengenal.” (Surah al-Hujurat: 13)

Allah juga melarang amalan provokasi terhadap agama bukan Islam dengan firman-Nya dalam al-Quran (yang bermaksud):

“Dan janganlah kamu memaki sembahan-sembahan yang mereka sembah selain Allah, kerana mereka nanti akan memaki Allah dengan melampaui batas tanpa pengetahuan. Demikianlah, Kami jadikan setiap umat menganggap baik pekerjaan mereka. Kemudian, kepada Tuhan merekalah kembali mereka, lalu Dia memberitakan kepada mereka apa yang dahulu mereka kerjakan.” (Surah al-An‘am: 108)

Bandingkan kedudukan penganut bukan Islam di negara umat Islam yang dilayan dengan baik, berbanding kedudukan penganut Islam di negara bukan Islam yang banyak berlaku salah laku.

Antaranya penyebaran Islamofobia di negara Barat dan disebarkan di negara lain, melakukan provokasi membakar al-Quran dan menghina Nabi Muhammad SAW.

Sedangkan, orang Islam diwajibkan beriman kepada para rasul dan nabi, serta beriman kepada semua kitab suci yang diwahyukan kepada rasul-rasul pada zaman dahulu.

Menjaga Nyawa Atau Jiwa

Betapa pentingnya menjaga nyawa manusia. Firman Allah SWT (yang bermaksud):

“Bahawa sesiapa yang membunuh seorang manusia, bukan kerana orang itu (membunuh) orang lain, atau bukan kerana membuat kerosakan di muka bumi, maka seakan-akan dia telah membunuh manusia seluruhnya. Dan sesiapa yang memelihara kehidupan seorang manusia, maka seolah-olah dia telah memelihara kehidupan manusia semuanya. Dan sesungguhnya telah datang kepada mereka rasul-rasul Kami dengan (membawa) keterangan-keterangan yang jelas, kemudian banyak antara mereka sesudah itu sungguh-sungguh melampaui batas dalam berbuat kerosakan di muka bumi.” (Surah al-Ma’idah: 32)

Bagi menunjukkan betapa berharganya nyawa manusia, maka Islam mengharamkan perbuatan bunuh diri dan membunuh orang lain, menjadikannya sebagai suatu dosa besar dan hukumannya sangat keras. Hal ini termasuklah perkara yang tidak disengajakan supaya berhati-hati dalam semua perkara agar tidak mudah melakukan kesilapan yang akan menyebabkan kematian.

Maka ditetapkan undang-undang yang mendidik penjenayah dan masyarakat. Hukuman bunuh tidak boleh dihapuskan dan tidak boleh sewenang-wenang dijatuhkan. Namun, hukuman mandatori dalam kesalahan yang tidak munasabah dan tuduhan yang banyak perkara mengelirukan hendaklah dihapuskan.

Kita tidak boleh terpengaruh dengan teori Barat yang tidak konsisten, sehingga membebaskan pembunuh yang paling ganas dan merebaknya pembunuhan ganas kerana kelemahan undang-undang dan menghilangkan kehebatan, sehingga menyerang kanak-kanak di sekolah dan sebagainya, dan berbagai-bagai kekejaman yang mesti dibunuh pelakunya demi menyelamatkan masyarakat umum yang lebih besar maslahatnya.

Hukuman bunuh mandatori terhadap pengedar dadah dan pemilik senjata api, tidak harus dilaksanakan. Islam meletakkannya dalam hukuman takzir yang banyak pilihannya, kerana pemilik senjata belum lagi membunuh dan banyak cara boleh dielakkan. Pengedar dadah pula tidak boleh disamakan kerana kemungkinan ada sebab-sebab yang tidak kuat, maka didahulukan dengan dijatuhkan hukuman yang lain.

Tujuan utama hukuman yang dikenakan ke atas pesalah, sama ada kes-kes sivil ataupun kes-kes jenayah adalah untuk mendidik pesalah dan juga masyarakat agar menghormati hak-hak orang lain. Undang-undang yang sedia ada, selain daripada mendidik, hukuman dikenakan ke atas pesalah adalah bertujuan untuk “menghukum” atas perbuatan yang dibuat oleh pesalah yang sangat kejam ke atas mangsa, keutamaan hukuman mati di dalam kes-kes jenayah yang sangat berat.

Walaupun hukuman mati tidak lagi dapat mendidik pesalah secara zahir, tetapi lebih kepada mendidik masyarakat serta mencegah orang lain agar tidak meniru kesalahan yang telah dibuat oleh pesalah yang telah pun menerima hukuman mati. Dalam undang-undang jenayah Islam, ada beberapa kesalahan jenayah yang telah diberikan peruntukan oleh syara‘ untuk dikenakan hukuman mati.

Perlu diingatkan juga tentang pembuktian yang sangat teliti dan perlu mencapai tahap keyakinan yang paling tinggi sebelum hukuman mati dapat dijatuhkan ke atas pesalah. Syarat-syarat saksi dan bukti yang sangat jelas, dibenarkan pembelaan supaya mencari apa-apa hujah yang boleh meringankan hukuman atau dibebaskan.

Malah, jika pesalah didapati bersalah dengan cara pembuktian iaitu ikrar, tetapi sebelum hukuman mati dilaksanakan, pesalah ingin menarik balik ikrar tersebut maka hukuman mati tadi tidak dapat dijalankan ke atas si pesalah dan digantikan dengan hukuman gantian ataupun takzir.

Begitu ketat sekali pembuktian dalam undang-undang Islam terhadap kesalahan jenayah hudud dan qisas, sehingga boleh disimpulkan bahawa hukuman hudud dan qisas dalam Islam adalah cara yang terakhir untuk menghukum pesalah dan kebanyakannya mungkin berakhir dengan hukuman gantian mahupun hukuman takzir sahaja.

Cara hukuman pula tidak boleh menyeksa seperti menggunakan tali yang menjerut leher yang sangat kuno caranya. Rasulullah SAW bersabda: “Apabila kamu ingin membunuh (haiwan sembelihan), hendaklah berlaku ihsan dengan cara yang terbaik.” (Riwayat Muslim, no. 1955)

Dalam hukuman bunuh pula, ada hak pengampunan yang diberikan kepada keluarga mangsa, bukannya oleh Lembaga Pengampunan yang bukan terdiri daripada keluarga mangsa. Hukuman boleh ditukar kepada diat (bayaran ganti rugi) dan kaffarah (melakukan kerja kebajikan). Malah, ada juga hukuman akibat kematian yang tidak disengajakan. (Perkara ini memerlukan huraiannya panjang)

Menjaga Akal

Islam mengharamkan dengan tegas segala bahan-bahan yang merosakkan akal manusia, sama ada ia bersifat makanan, minuman, hiburan dan lain-lain.

Pelajaran dan pendidikan adalah keperluan wajib bagi menjaga akal manusia. Peranan keluarga, masyarakat dan kerajaan dalam aspek pendidikan, menunjukkan betapa besar dan luasnya lapangan ini, kerana akal antara kurniaan paling berharga kepada manusia yang membezakannya dengan makhluk yang lain. Sehinggakan, manusia diberikan tanggungjawab yang besar di atas muka bumi. Firman Allah SWT (yang bermaksud):

“Dan sesungguhnya telah Kami muliakan anak-anak Adam (manusia), Kami angkut mereka di daratan dan di lautan, Kami berikan mereka rezeki daripada perkara yang baik-baik dan Kami lebihkan mereka dengan kelebihan yang sempurna atas kebanyakan makhluk yang telah Kami ciptakan.” (Surah al-Isra’: 70)

Maka, di sini kita memerlukan prinsip dan konsep pendidikan holistik yang bersifat menyeluruh dan bersepadu memenuhi keperluan fitrah manusia (dari sudut naluri), memenuhi keperluan dari sudut roh, jasad, akal, individu, berkeluarga, bermasyarakat dan bermadani.

Bagi melahirkan manusia yang bermasyarakat madani.

Al-Farabi memperkenalkan konsep al-Madinah al-Fadilah yang dikatakan sebagai reaksi terhadap falsafah Plato, seorang ahli falsafah Yunani (Greek) daripada karya politiknya yang berjudul ‘The Republic’.

Al-Farabi menegaskan bahawa peranan agama dan akhlak yang tidak berpisah dengan tamadun yang positif.

Ibn Khaldun pula memperkenalkan perkataan madani dalam ilmu politik dan kemasyarakatan melalui bukunya, al-Muqaddimah yang menjadi muqaddimah kepada buku sejarahnya. Sebagaimana yang beliau nyatakan dengan ungkapan:

“Manusia itu secara tabiinya bermadani.” (Tarikh Ibn Khaldun [al-Muqaddimah], jld. 1, ms. 54)

Al-Muqaddimah ialah sebuah kitab yang lebih terkenal dan menjadi kajian para ilmuwan daripada pelbagai bangsa dan telah diterjemahkan ke dalam pelbagai bahasa dunia.

Ibn Khaldun mentafsirkan perkataan madani dengan wajib bermasyarakat, daripada perkataan Madinah yang bererti bandar tempat manusia berkumpul dan bermasyarakat. Daripadanya perkataan tamadun pembangunan manusia dan keperluannya dengan ilmu berpandukan al-din yang menjadi jenama kepada Islam.

Tamadun menjadi perkataan seerti dengan hadarah. Bermaksud kehadiran untuk berkumpul yang menjadi fitrah manusia seluruhnya tanpa mengira bangsa dan agama kerana keperluan hidup bermasyarakat. Walaupun ada kalanya bersendirian, namun mesti berkumpul dalam masyarakat yang berurusan bagi semua keperluan hidup yang wajib diuruskan dengan politik, ekonomi dan lain-lain. Hal ini berkonsepkan firman Allah SWT (yang bermaksud):

Islam menamakan negara yang pertama ditegakkan bermasyarakat majmuk dengan sebutan Madinah, iaitu tempat dikumpulkan keperluan manusia bermasyarakat madani yang berasaskan iman, akhlak dan ilmu yang mendidik rakyat berkonsepkan al-din dengan makna yang menyeluruh.

Agamanya tanpa paksaan, ilmunya dikumpul daripada semua bangsa yang bertamadun dengan mengambil aspek yang positif (berfaedah) bagi kehidupan manusia dan menolak yang negatif (merosakkan) kehidupan manusia. Sabda Rasulullah SAW:

“Kebijaksanaan itu kepunyaan orang yang beriman, di mana sahaja dijumpainya, maka dialah yang paling berhak.” (Riwayat al-Tirmizi, no. 2687 dan Ibn Majah, no. 4169)

Banyak negara bertamadun kebendaan dan tidak berakhlak membunuh golongan bijak pandai. Islam mengumpulkan golongan bijak pandai daripada berbagai-bagai bangsa yang bertamadun dan berbagai-bagai agama tanpa memaksa untuk menerima agama, bangsa dan bahasanya. Mereka menterjemahkan hasil-hasil kajian daripada berbagai-bagai bangsa ke dalam bahasa Arab, yang menjadi bahasa utama umat Islam, sehingga tegaknya Tamadun Islam (Hadarah Islamiah). Pengaruh bahasa masih mempengaruhi beberapa ilmu (khususnya dalam ilmu sains dan teknologi).

Revolusi Industri yang berlaku di Barat adalah hasil daripada tamadun ilmu yang dibentuk oleh Islam yang telah diterjemahkan ke dalam berbagai-bagai bahasa Eropah ketika mereka menjajah tanah air umat Islam. Buku-buku asal dalam bahasa Arab masih disimpan di beberapa negara Barat sehingga kini.

Malangnya, Barat telah memisahkan ilmu duniawi daripada agama dengan melaksanakan falsafah sekularisme. Kini, kita menyaksikan bagaimana kemajuan sains dan teknologi yang memusnahkan alam sekitar dan manusia sendiri.

Di sini, menunjukkan besarnya peranan bahasa ibunda (kebangsaan) di mana-mana negara kepada perkembangan ilmu dan pendidikan di negara dunia.

Kita menyaksikan kebangkitan negara Eropah dengan bahasa masing-masing. Contohnya, Jerman dan Jepun sebelum perang dunia dan selepas kalah perang dunia bangkit semula dengan bahasa masing-masing. China juga membangunkan kemajuannya dengan peranan bahasa mereka.

Maka, bahasa Melayu menjadi bahasa ilmu di negara kita hendaklah diperkasakan. Tanpa dinafikan perlunya mempelajari berbagai-bagai bahasa bagi mengambil ilmu daripada pelbagai bangsa. Akan tetapi, bagi memperkasakan rakyat sendiri dengan ilmu, ia mestilah dengan menggunakan bahasanya.

Bahasa Melayu bertulisan jawi yang paling cukup sebutannya pernah membina tamadun di Nusantara. Pengaruh penjajah Barat telah menghilangkan peranan Bahasa Melayu yang menjadi bahasa kebangsaan dan bahasa perantaraan masyarakat majmuk di Malaysia.

Maka, Perkara 152 Perlembagaan Persekutuan hendaklah dikuatkan lagi dan diperkasakan bagi mendaulatkan bahasa kebangsaan kerana kita sudah mengecapi kemerdekaan lebih setengah abad. Jangan sampai Dewan Bahasa Dan Pustaka (DBP) laksana muzium menjaga barang-barang lama, sekadar menjadi kenangan sejarah. Seperti keris pusaka, sehingga replikanya daripada kayu juga diharamkan.

Pada masa yang sama, kita tidak menafikan bahasa pertuturan lain daripada pelbagai bangsa di negara kita juga hendaklah dipelajari. Hal ini kerana kita menyedari firman Allah SWT (yang bermaksud):

“Dan antara tanda-tanda kekuasaan-Nya ialah menciptakan langit dan bumi dan berlain-lainan bahasamu dan warna kulitmu. Sesungguhnya, pada yang demikian itu benar-benar terdapat tanda-tanda bagi orang-orang yang mengetahui.” (Surah al-Rum: 22)

Al-Quran merakamkan tamadun yang telah memusnahkan bangsa dan negerinya, melalui firman Allah SWT (yang bermaksud):

“Apakah kamu tidak memperhatikan bagaimana Tuhanmu berbuat terhadap kaum ‘Aad? (6) (Iaitu) penduduk Iram yang mempunyai bangunan-bangunan yang tinggi. (7) (Keadaan) yang belum pernah dibangunkan (suatu kota) seperti itu di negeri-negeri lain. (8) Dan kaum Thamud yang memotong batu-batu besar di lembah. (9) Dan kaum Firau yang mempunyai pasak-pasak (tentera yang besar). (10) Yang berbuat sewenang-wenangnya dalam negeri. (11) Lalu mereka berbuat banyak kerosakan dalam negeri itu. (12) Kerana itu Tuhanmu menimpakan ke atas mereka cemeti azab. (13) Sesungguhnya, Tuhanmu benar-benar mengawasi. (14)” (Surah al-Fajr: 6-14)

Menjaga Keturunan (Keluarga)

Islam meletakkan manusia seluruhnya daripada sebuah keluarga besar, sehinggalah sekecil-kecil dan sebesar-besar keluarga. Firman Allah SWT (yang bermaksud):

“Wahai sekalian manusia! Bertaqwalah kepada Tuhan kamu yang telah menciptakan kamu daripada seorang diri, dan daripadanya Allah menciptakan isterinya; dan daripada kedua-duanya Allah mengembangbiakkan lelaki dan perempuan yang ramai. Dan bertaqwalah kepada Allah yang dengan (mempergunakan) nama-Nya, kamu saling meminta satu sama lain, dan (peliharalah) hubungan silaturahim. Sesungguhnya, Allah selalu menjaga dan mengawasi kamu.” (Surah al-Nisa’: 1)

Semua manusia berasal daripada ibu bapa yang sama, iaitu Adam dan Hawwa’ AS.

Daripada sebuah keluarga besar yang bermasyarakat antarabangsa, sehinggalah ke peringkat negara, kampung dan keluarga dalam sebuah rumah.

Islam mengiktiraf hubungan kekeluargaan, walaupun berbeza agama. Bahkan, diwajibkan berlaku baik terhadap ibu bapa, walaupun berbeza agama. Termasuklah diperintahkan agar memuliakan jiran dan membantu golongan yang dizalimi dengan perintah Allah SWT melalui al-Quran. Firman-Nya (yang bermaksud):

“Dan Kami perintahkan kepada manusia (agar berbuat baik) kepada dua orang ibu-bapanya; ibunya telah mengandungnya dalam keadaan lemah yang bertambah-tambah, dan menyusunya dalam tempoh dua tahun. Bersyukurlah kepada-Ku dan kepada dua orang ibu bapamu, hanya kepada-Ku sahajalah tempat kamu kembali. (14) Dan jika kedua-duanya memaksamu untuk mempersekutukan dengan Aku sesuatu yang tiada pengetahuanmu tentang itu, maka janganlah kamu mengikuti kedua-duanya, dan bergaullah dengan kedua-duanya di dunia dengan baik, dan ikutilah jalan orang yang kembali kepada-Ku, kemudian hanya kepada-Kulah tempat kamu kembali, maka Aku beritakan kepadamu apa yang telah kamu kerjakan. (15)” (Surah Luqman: 14-15)

Sabda Rasulullah SAW:

“Sesiapa yang beriman kepada Allah dan Hari Akhirat, wajiblah memuliakan jirannya (termasuk jiran bukan Islam).” (Riwayat al-Bukhari, no. 6019)

Firman Allah SWT (yang bermaksud):

“Dan jika ada seseorang daripada kaum Musyrikin (bukan Islam) itu meminta perlindungan kepadamu, maka berilah perlindungan kepadanya supaya dia sempat mendengar firman Allah (keterangan Allah), kemudian hantarlah dia ke tempat yang beroleh aman baginya. Demikian itu disebabkan mereka kaum yang tidak mengetahui.” (Surah al-Tawbah: 6)

Islam telah mendahului Piagam Geneva lebih 1,000 tahun lebih awal dengan memberi suaka politik atau perlindungan kepada mangsa kezaliman atau peperangan daripada negara asing.

Memelihara Harta

Dalam aspek menjaga harta dan menguruskannya, Islam meletakkannya dalam maqasid al-syari‘ah menjadi rukun hidup yang penting. Harta itu bukan menjadi matlamat kehidupan.

Hidup manusia adalah untuk beribadat kepada Tuhan dan berkhidmat kepada sesama manusia dan mengurus alam dunia. Harta bukanlah menjadi matlamat hidup, tetapi menjadi rukun beribadat kepada Allah dan berkhidmat kepada dunia. Maka, Islam berbeza dalam aspek ekonomi dengan semua ideologi yang lain.

Dunia hanya mengenali dua pendekatan sahaja dalam aspek ekonomi, sama ada kapitalisme dan sosialisme, sehinggakan yang paling ekstrem iaitu liberal kapitalisme dan komunisme. Begitu juga, hanya mengetahui sama ada berkonsepkan kebebasan individu atau berkonsepkan kemasyarakatan yang dikaitkan pula dengan peranan politik yang melindungi kedua-dua ideologi tersebut. Kedua-dua belah pihak mendabik dada, masing-masing kononnya mengamalkan demokrasi bersama rakyat.

Ideologi kapitalis lebih bersifat ananiyyah (individualistik) dari segi pemilikan dan bertemakan kebebasan. Manakala ideologi sosialis pula bersifat kolektif dengan memberikan penekanan dari segi kemasyarakatan dan bertemakan keadilan sosial.

Kedua-dua aliran tersebut berkonsepkan materialisme (kebendaan) dan berprinsipkan sekularisme yang berpisah daripada agama. Walaupun ada dalam kalangan mereka itu tidak menafikan hak beragama, tetapi agama tidak dibenarkan untuk mencampuri urusan ekonomi dan politiknya.

Adapun komunisme pula mempunyai konsep yang lebih ekstrem, sehingga mengharamkan agama. Begitu juga ada dalam kalangan penganut liberalisme yang mengharamkan agama.

Ramai yang terlepas pandang, bahawa di sana terdapat Islam yang berlainan dan berbeza, bersifat wasatiyyah (pertengahan dan kesederhanaan), berkonsepkan istiqamah terhadap individu dan masyarakat. Termasuklah menegaskan konsep yang tidak berpisah daripada agama dalam segala aspek urusan kehidupan manusia di alam dunia.

Dari segi ekonomi dan politik, kedua-duanya tetap berkait dengan aqidah, ibadat dan syariat Allah SWT. Pada masa yang sama, tidak menafikan mana-mana individu dari segi pemilikan dan hak, serta bermasyarakat dari segi keperluan hidup bermadani secara tabii. Firman Allah SWT (yang bermaksud):

“Wahai orang-orang yang beriman! Janganlah kamu saling memakan harta sesama kamu dengan jalan yang batil, kecuali dengan jalan perniagaan yang berlaku dengan redha (suka sama-suka) antara kamu. Dan janganlah kamu membunuh diri kamu sendiri; sesungguhnya Allah Maha Penyayang kepada kamu. (29) Dan sesiapa yang berbuat demikian dengan melanggar hak dan zalim, maka Kami kelak akan memasukkannya ke dalam neraka. Oleh yang demikian, perkara itu adalah mudah bagi Allah. (30) Jika kamu menjauhi dosa-dosa besar yang dilarang kamu mengerjakannya, nescaya Kami hapuskan (ampunkan) kesalahan-kesalahan kamu (dosa-dosa kamu yang kecil) dan Kami memasukkan kamu ke tempat yang mulia (syurga). (31)” (Surah al-Nisa’: 29-31)

Islam meletakkan aspek agama dan akhlak, yang mempunyai perhitungan senarai dosa dan pahala, moral dan jenayah dalam setiap aspek kegiatan bermasyarakat, termasuk dalam aspek ekonomi dan politik. Perkara ini menegaskan segala aktivitinya adalah berkait dengan perintah Allah SWT dan Rasulullah SAW yang wajib diuruskan oleh politik. Firman Allah SWT (yang bermaksud):

“(Iaitu) orang-orang yang jika Kami teguhkan kedudukan mereka di muka bumi (berkuasa politik memerintah negara), nescaya mereka mendirikan sembahyang (beribadat), menunaikan zakat (berekonomi) , menyuruh berbuat ma‘ruf (berkebajikan) dan mencegah daripada perbuatan yang mungkar (amanah menjaga kedaulatan undang undang); dan kepada Allah jua kembali segala urusan (berwawasan akhirat).” (Surah al-Hajj: 41)

Ayat ini menegaskan mengenai hubungan dari aspek ibadat dalam ekonomi, politik, individu, jasad, roh, harta, individu dan masyarakat yang ada kaitan dengan wawasan sehingga di Hari Akhirat kelak.

Al-Quran menyatakan konsep ekonomi dalam konteks masyarakat majmuk yang terdiri daripada berbagai-bagai agama dan hidup bermasyarakat madani. Firman Allah SWT (yang bermaksud):

“Apa saja harta fai’ (cukai yang dipungut) yang Allah berikan kepada Rasul-Nya (daripada harta benda) daripada penduduk kota-kota; maka adalah ia tertentu untuk Allah, bagi Rasul, kaum kerabat (Rasulullah), anak-anak yatim, orang-orang miskin dan orang-orang yang dalam perjalanan, supaya harta itu tidak beredar antara orang-orang kaya dalam kalangan kamu sahaja…” (Surah al-Hashr: 7)

Hal ini bermaksud Islam menegaskan konsep masyarakat majmuk dalam ekonomi yang adil, melalui pelaksanaan zakat yang diwajibkan kepada penganut Islam sahaja yang berkonsepkan ibadat harta, serta pengagihannya.

Ada pula pengagihan harta fai’ daripada bukan Islam melalui sistem percukaian, jizyah (cukai keselamatan diri) sepertimana zakat fitrah kepada penganut Islam, fai’ juga merangkumi kharaj (cukai hasil pertanian), ‘usyur (cukai perniagaan) dan juga cukai galian yang mempunyai zakatnya kepada penganut Islam yang menjadi rukun agama yang tidak boleh dihapuskan sekali-kali.

Adapun cukai daripada bukan Islam pula boleh dihapuskan apabila hasil negara telah mencukupi. Semuanya wajib dibelanjakan dengan adil kepada semua.

Islam melarang konsep melampau dalam ekonomi dengan berpandukan firman Allah SWT (yang bermaksud):

“Dan jikalau Allah melapangkan rezeki kepada hamba-hamba-Nya, tentulah mereka akan melampaui batas di muka bumi; tetapi Allah menurunkan apa yang dikehendaki-Nya dengan ukuran. Sesungguhnya, Dia Maha Mengetahui (keadaan) hamba-hamba-Nya, lagi Maha Melihat. (27) Dan Dialah Tuhan yang menurunkan hujan sesudah mereka berputus asa dan menyebarkan rahmat-Nya. Dan Dialah Tuhan yang Maha Pelindung, lagi Maha Terpuji. (28)” (Surah al-Shura: 27-28)

Ini menunjukkan betapa Allah yang Maha Adil itu memberikan rezeki supaya ia diuruskan oleh manusia dengan akal, berilmu dan berpengalaman berpandukan hidayah supaya tidak tergelincir dan tidak melampau daripada asas maqasid al-syari‘ah.

Hal ini sekali gus menegaskan bahawa kegiatan ekonomi termasuk dalam amalan soleh manusia di sisi Allah SWT. Sabda Rasulullah SAW:

“Tiadalah seseorang yang menanam pokok atau tanaman lalu dimakan oleh burung atau binatang atau manusia, nescaya diberikan kepadanya pahala sedekah.” (Riwayat al-Bukhari, no. 2320, Muslim, no. 1553 dan lain-lain)

Begitulah segala urusan ekonomi termasuk aspek perniagaan, industri dan lain-lain yang memberikan kemudahan kepada masyarakat manusia dan makhluk yang lain.

Rasulullah SAW menyatakan kelebihan berakhlak dalam kegiatan perniagaan sesama manusia yang memelihara daripada penyakit inflasi, menipu dan menindas. Baginda SAW bersabda:

“Allah memberi rahmat kepada seseorang yang bertimbang rasa ketika menjual, membeli dan meminta dibayarkan hutangnya.” (Riwayat al-Bukhari, no. 2076)

Rasulullah SAW menegaskan bahawa keberkatan rezeki daripada perniagaan, apabila seseorang itu bermoral. Sebagaimana sabdanya:

“Dua pihak yang berjual beli diberikan pilihan (untuk membatalkan urus niaga), selagi mereka tidak berpisah. Jika mereka berdua berlaku benar dan berterus terang (tidak menipu), nescaya mereka berdua diberkati. Namun, jika mereka menyorokkan sesuatu (tidak telus) dan berbohong, nescaya akan dihapuskan keberkatannya (urus niaga mereka).” (Riwayat al-Bukhari, no. 2079 dan Muslim, no. 1532)

Malah, Allah SWT juga menegaskan konsep kesederhanaan dalam perbelanjaan melalui firman-Nya (yang bermaksud):

“Dan janganlah kamu jadikan tanganmu terbelenggu pada lehermu (bakhil) dan janganlah kamu terlalu menghulurkannya (boros), kerana itu kamu menjadi tercela dan menyesal. (29) Sesungguhnya, Tuhanmu melapangkan rezeki kepada sesiapa yang Dia kehendaki dan menyempitkannya; sesungguhnya Dia Maha Mengetahui, lagi Maha Melihat akan hamba-hamba-Nya. (30)” (Surah al-Isra’: 29-30)

Seterusnya, ditegaskan pula sempadan halal dan haram dalam kegiatan ekonomi. Islam menegaskan berkenaan pengharaman rasuah dalam kegiatan ekonomi melalui firman-Nya (yang bermaksud):

“Dan janganlah sebahagian daripada kamu memakan harta sebahagian yang lain antara kamu dengan jalan yang batil dan (janganlah) kamu membawa (urusan) harta itu kepada hakim (pihak) yang berkuasa), supaya kamu dapat memakan sebahagian daripada harta benda orang lain itu dengan (jalan berbuat) dosa, padahal kamu mengetahuinya.” (Surah al-Baqarah: 188)

Dalam pada itu, Islam menghalalkan perniagaan dan mengharamkan riba dengan keras kerana perbuatan itu bersifat menindas. Firman Allah SWT (yang bermaksud):

“Orang-orang yang makan (mengambil) riba tidak dapat berdiri melainkan seperti berdirinya orang yang dirasuk syaitan, lantaran (tekanan) penyakit gila. Keadaan mereka yang demikian itu adalah disebabkan mereka berkata (berpendapat), sesungguhnya jual beli itu sama sahaja dengan riba, padahal Allah telah menghalalkan jual beli dan mengharamkan riba. Orang-orang yang telah sampai kepadanya larangan daripada Tuhannya, lalu terus berhenti (daripada mengambil riba), maka baginya apa yang telah diambilnya dahulu (sebelum datang larangan); dan urusannya (terserah) kepada Allah. Orang yang kembali (mengambil riba), maka orang itu adalah penghuni-penghuni neraka; mereka kekal di dalamnya. (275) Allah memusnahkan riba dan menyuburkan sedekah. Dan Allah sekali-kali tidak menyukai setiap orang yang tetap berada dalam kekafiran, dan selalu berbuat dosa. (276) Sesungguhnya, orang-orang yang beriman, mengerjakan amal soleh, mendirikan solat dan menunaikan zakat, mereka mendapat pahala di sisi Tuhannya. Tiada kekhuatiran terhadap mereka dan tidak (pula) mereka bersedih hati. (277) Wahai orang-orang yang beriman! Bertaqwalah kepada Allah dan tinggalkan sisa riba (yang belum dipungut) jika kamu orang-orang yang beriman. (278) Maka, jika kamu tidak mengerjakannya (meninggalkan sisa riba), maka ketahuilah bahawa Allah dan Rasul-Nya akan memerangimu. Dan jika kamu bertaubat (daripada pengambilan riba), maka bagimu pokok hartamu; kamu tidak menganiaya dan tidak (pula) dianiayai. (279)” (Surah al-Baqarah: 275-279)

Islam merupakan agama yang paling keras mengharamkan sebarang muamalat berunsurkan riba yang menjadi budaya sehingga menyebabkan ramai yang suka berhutang dan mengamalkannya dalam urusan jual beli. Sehinggakan, ia dilakukan dalam keadaan melampau dan rakus.

Kini, telah berleluasa sehingga ke peringkat pemerintahan sebuah negara dan antarabangsa, bukan sahaja berlaku terhadap rakyat, sama ada individu atau bersyarikat.

Adalah salah dan sesat sekiranya meletakkan riba yang tidak boleh diharamkan itu semuanya termasuk dalam kerangka maqasid al-syari‘ah, kerana maqasid tidak boleh membatalkan syariat.

Kegiatan ekonomi disenaraikan dengan aspek iman, amal ibadat, akhlak serta batas halal dan haram. Oleh itu, Islam juga mengharamkan penipuan dengan keras dalam perniagaan. Firman Allah SWT (yang bermaksud):

“Kecelakaan besarlah bagi orang-orang yang curang (dalam timbangan dan sukatan). (1) (Iaitu) orang-orang yang apabila menerima sukatan daripada orang lain, mereka minta dipenuhi. (2) Dan (sebaliknya) apabila mereka menyukat atau menimbang untuk orang lain, mereka menguranginya. (3) Tidakkah orang-orang itu menyangka, bahawa sesungguhnya mereka akan dibangkitkan (hidup semula sesudah matai)? (4) Pada hari (kiamat) yang amat besar (huru-haranya). (5) (Iaitu) hari (ketika) manusia berdiri menghadap Tuhan semesta alam? (6)” (Surah al-Mutaffifin: 1-6)

Islam memberikan suatu amaran yang keras terhadap mereka yang tidak menunaikan kewajipan bermasyarakat dalam pengagihan ekonomi, sebagaimana yang disebutkan dalam ayat-ayat al-Quran yang banyak. Antaranya, firman Allah SWT (yang bermaksud):

“Tahukah kamu (orang) yang mendustakan agama? (1) Itulah orang yang mengherdik anak yatim. (2) Dan tidak menganjurkan untuk memberi makanan kepada orang miskin. (3) Maka, kecelakaanlah bagi orang-orang yang solat. (4) (Iaitu) orang-orang yang lalai daripada menyempurnakan solatnya. (5) (Juga bagi) orang-orang yang berkeadaan riak (bangga diri dalam ibadat dan bawaannya). (6) Dan enggan memberikan pertolongan (kepada orang yang berhak mendapatnya). (7)” (Surah al-Ma‘un: 1-7)

Urusan ekonomi termasuk dalam senarai bersama yang melibatkan aspek beriman dan beribadat yang mempunyai perhitungan dosa dan pahala, amal soleh dan amal jahat. Aspek inilah yang memberikan sifat taqwa yang menentukan martabat manusia di sisi Allah SWT.

Islam juga mengharamkan sekeras-kerasnya perbuatan golongan yang mengumpulkan harta tanpa menunaikan kewajipan bermasyarakat. Firman Allah SWT (yang bermaksud):

“Wahai orang-orang yang beriman! Sesungguhnya sebahagian besar daripada orang-orang alim Yahudi dan rahib-rahib Nasrani benar-benar memakan harta orang dengan jalan batil dan mereka menghalangi (manusia) daripada jalan Allah. Dan orang-orang yang menyimpan emas dan perak dan tidak menafkahkannya pada jalan Allah, maka beritahulah kepada mereka, (bahawa mereka akan mendapat) seksa yang pedih. (34) Pada hari dipanaskan emas perak itu dalam neraka Jahanam, lalu dibakar dengannya dahi, lambung dan punggung mereka (lalu dikatakan) kepada mereka: ‘Inilah harta bendamu yang kamu simpan untuk dirimu sendiri, maka rasakanlah sekarang (akibat daripada) apa yang kamu simpan itu.’ (35)” (Surah al-Tawbah: 34-35)

Islam juga mengharamkan pihak yang berkenaan mengambil zakat dan cukai secara melampau. Sabda Rasulullah SAW:

“Beritahu kepada mereka bahawa Allah mewajibkan bayaran harta berupa sumbangan sedekah daripada orang-orang kaya supaya ia diberikan kepada mereka yang memerlukan pertolongan daripada kalangan mereka. Jika mereka mematuhinya, jangan melampau terhadap harta mereka. Takutilah doa orang yang dizalimi, kerana Allah menerima doanya tanpa ada sebarang halangan.” (Riwayat al-Bukhari, no. 1496)

Dasar dan konsep ekonomi Islam yang diperkenalkan berjaya menyelamatkan manusia yang terbelenggu pada zaman feudal ketika itu menguasai masyarakat majmuk. Keadaan ini menjadikan kedatangan Islam diterima dengan redha oleh majoriti rakyat masyarakat majmuk di seluruh wilayah yang diperintah oleh Islam.

Mereka menerima kedatangan Islam sebagai penyelamat, bukannya penjajah. Maka, pengaruh ajaran Islam berjaya menembusi dan menjatuhkan wilayah kuasa-kuasa besar bersama sokongan rakyat yang ditindas dengan zalim.

Namun begitu, sejarah kerajaan Islam yang adil kepada semua kini disalah faham dan difitnah, sehingga mencetuskan penyakit Islamofobia. Islam dimusuhi bukan kerana adanya sifat yang ganas, zalim dan peperangan yang sebenarnya dipaksakan terhadap Islam, tetapi kerana dengki dan dendam yang salah, lalu disebarkan fitnah terhadap Islam.

Kita juga telah menyaksikan kegagalan fahaman sosialisme dan komunisme yang telah menjatuhkan kuasa besar dunia yang menghayati fahaman tersebut, apabila tidak mencapai tujuan yang dinyatakan dalam kempennya untuk menggantikan kapitalisme. Ini kerana adanya ciri-ciri fahaman tersebut yang berlawanan dengan fitrah manusia. Bahkan, kini kita juga sedang menyaksikan tanda-tanda merudumnya liberal kapitalisme dengan sebab-sebab yang sama.

Islam adalah petunjuk Allah SWT yang sempurna kepada manusia dalam segala aspek mengikut fitrahnya. Tanpa memenuhi fitrah atau memisahkan ciri-cirinya yang berkaitan akan membawa kemusnahan hidup dan merosakkan peranan serta tujuan mereka diciptakan.

Liberal kapitalisme yang menjadikan kebebasan individu untuk mewujudkan perlumbaan ekonomi bagi menggalakkan kepesatannya juga tersungkur akibat kerakusan perlumbaannya. Keadaan ini berlaku disebabkan bebanan hutang yang menjadi pintu yang terbuka luas, dan riba yang rakus pula dihalalkan tanpa perhitungan moral melalui hasil maksiat yang menjadi baja kesuburannya.

Akibatnya, berlaku keruntuhan moral kemanusiaan yang merosakkan diri, keluarga, masyarakat dan negara. Sehingga berlakunya perlumbaan ekonomi di peringkat antarabangsa yang merosakkan keamanan dunia, mengakibatkan penindasan, penjajahan dan mencetuskan peperangan, termasuklah perlumbaan senjata pemusnah yang dahsyat.

Sosialisme juga meruntuhkan ekonomi negara, diikuti dengan keruntuhan negara itu sendiri sehingga hancur berkecai. Walaupun wujud campur tangan negara secara langsung dalam kegiatan ekonominya, namun negara itu terpaksa diselamatkan dengan diadakan pembaharuan yang lari daripada teori asasnya kepada pendekatan lebih pragmatik yang memberikan kebebasan individu ala liberal kapitalisme, sekali gus mendedahkan kepalsuan keadilan sosial yang menjadi propagandanya.

Hal ini disebabkan fitrah individualistik yang bernafsu tanpa agama, maka mereka telah mencipta golongan kapitalis yang lebih besar daripada negara liberal kapitalis. Mereka telah keluar ke dunia antarabangsa dan bersama-sama melakukan perlumbaan yang rakus bersama negara liberal kapitalisme yang mencipta penjajahan baru (neo-kolonialisme).

Maka, berlakunya kerakusan perlumbaan dan pertembungan yang boleh mengulangi dua Perang Dunia yang pernah berlaku pada abad yang lalu oleh sebab yang sama. Oleh sebab itu, Islam perlu tampil menjadi penyelamat dengan penyaksiannya yang pernah berjaya dalam sejarah zaman keemasannya, bukan sekadar teori yang masih berada pada peringkat percubaan yang gagal seperti dua teori yang berlawanan yang disebutkan sebelum ini.

Malangnya, negara umat Islam sendiri mengambil penyelesaian ekonomi yang diimport daripada dua ideologi tersebut, selepas mereka berjaya memerintah sendiri tetapi tidak merdeka pemikirannya.

Lalu, mereka menanggung akibat daripada kelemahannya yang tidak menyelesaikan masalah, walaupun mendapat kurniaan Allah SWT dengan hidayah agama serta kekayaan sumber bumi dan tenaga manusianya.

Teknologi Hijau

Di negara kita, apa yang disebut dengan teknologi hijau yang menjaga dan memelihara sumber alam semula jadi yang banyak, tiba-tiba berlaku kerakusan untuk mendapatkan harta. Maka, diluluskan projek-projek dengan rasuah sehingga berlaku gerakan ekonomi yang tidak terkawal yang merosakkan alam sekitar, hidupan laut dan sungai, bahkan merosakkan bukit dan kawasan tadahan air.

Nelayan gergasi pukat tunda yang dikuasai oleh pihak yang besar dan tinggi pula mengatasi pihak penguat kuasa laut dan darat. Benarlah keadaan ini sebagaimana firman Allah SWT (yang bermaksud):

“Telah nampak kerosakan di darat dan di laut disebabkan oleh perbuatan tangan manusia, supaya Allah merasakan kepada mereka sebahagian daripada (akibat) perbuatan mereka, agar mereka kembali (ke jalan yang benar).” (Surah al-Rum: 41)

Ketegangan Antarabangsa

Perang dingin yang berlaku dahulu menandakan pertukaran ke arah peperangan yang membakar.

Kita sedang menyaksikan Perang Ukraine-Rusia disebabkan provokasi Barat terhadap negara jiran yang menjadi pencabarnya. Maka, Eropah dan kemungkinan Asia Timur, Laut China Selatan juga akan dijadikan medan perang dahsyat.

Iktibar perlu diambil daripada pengalaman dua perang dunia yang mengorbankan rakyat negeri-negeri tanah jajahan yang dijadikan medan perang lebih besar jumlahnya daripada negara kuasa besar yang berperang.

Kita mengharapkan Perdana Menteri yang lebih rapat kepada Amerika Syarikat dan Barat, perlu lebih berhati-hati dan bersikap tegas dengan sikap berkecuali tidak mengizinkan rantau Asia Tenggara sekali lagi menjadi medan perang kuasa besar yang bertarung atau menjadi proksi kepada mana-mana pihak.

Kita menyaksikan Asia Barat atau Timur Tengah menjadi kawasan yang paling panas membakar, apabila negara haram Israel dijadikan proksi bagi menjaga kepentingan kuasa besar yang memonopoli kawasan yang kaya dengan sumber tenaga terkini.

Rakyat Palestin menjadi mangsa kezaliman penubuhan negara haram itu pada tahun 1948. Rumah, kebun, kedai dirampas dan dimusnahkan. Perkara ini diketahui oleh masyarakat antarabangsa, tetapi tiada apa-apa tindakan dan jauh sekali hukuman terhadap kezaliman yang berlaku sehingga kini.

Apa yang dilakukan dengan apa yang dinamakan penyelesaian dua negara (two-state solution) bagi Palestin hanyalah penipuan bagi memberi peluang ke arah satu negara Israel yang menjadi perjuangannya dengan mendapat perlindungan negara Barat yang mendukungnya.

Israel menolak penyelesaian dua negara dengan bertindak meneruskan kemasukan pendatang Yahudi dan merampas, merobohkan rumah-rumah kediaman, kedai dan kebun kepunyaan rakyat Palestin sejak berabad-abad dan beberapa generasi lamanya. Negara-negara besar yang menubuhkan Israel dahulu terus memberikan perlindungan diplomatik dan bantuan senjata yang bertali arus termasuk senjata pemusnah yang diharamkan, tetapi halal kepada Israel.

Dalam menghadapi dunia yang tidak berlaku adil, maka kita perlu bergabung dengan negara sahabat yang berjiran dan bersaudara seagama dan serumpun.

Dalam keadaan kita dikurniakan sumber alam yang kaya, tenaga manusia dan kedudukan strategik dalam peta dunia, sepatutnya kita berjaya menjadi sebuah negara maju. Tetapi negara kita terus berada dalam senarai negara sedang membangun.

Penutup

Walaupun bajet yang telah dibentangkan dengan jumlah kewangan yang besar dan janji-janji yang banyak. Ucapannya didahulukan dengan ucapan Nabi Yusuf AS yang disebutkan dalam al-Quran (yang bermaksud):

“Berkata Yusuf: ‘Jadikanlah aku yang menjaga perbendaharaan negara (Mesir); sesungguhnya aku ialah seorang yang pandai menjaga, lagi berpengetahuan.’” (Surah Yusuf: 55)

Ayat ini pernah diucapkan beberapa kali oleh orang yang sama, ketika menjadi Menteri Kewangan beberapa penggal pada tahun 90-an. Tetapi hasilnya tidak seperti Nabi Yusuf AS. Hasilnya meninggalkan budaya politik rasuah dalam partinya pada masa itu.

Sebabnya Nabi Yusuf AS dikawal oleh wahyu, tidak seperti orang lain yang bukan nabi, bergantung kepada ketaqwaan dalam diri, sebagaimana yang dinyatakan oleh firman Allah SWT (yang bermaksud):

“Jikalau sekiranya penduduk negeri-negeri itu beriman dan bertaqwa, pastilah Kami akan melimpahkan kepada mereka berkat dari langit dan bumi, tetapi mereka mendustakan (ayat-ayat Kami) itu, maka Kami seksa mereka disebabkan perbuatannya.” (Surah al-A‘raf: 96).

Sekian, terima kasih.

Tan Sri Abdul Hadi Awang
Timbalan Ketua Ahli Parlimen Perikatan Nasional
Presiden PAS.


Najib merajuk dengan adik tak jemput ke pelancaran buku?

Datuk Seri Najib Razak difahamkan merajuk dengan adiknya kerana tidak menjemput sama ke pelancaran buku memoir bertajuk ‘What’s in a Name’ baru-baru ini pada 8 November.

Adik bekas Perdana Menteri (PM) itu, Datuk Seri Nazir Razak banyak mendedahkan mengenai abangnya dalam tulisan bukunya itu, bagaimanapun tidak menjemput Najib ke pelancaran buku tersebut.

Sumber Agenda Daily memberitahu Najib berkecil hati dengan adiknya kerana tidak memaklumkan terlebih dahulu berhubung isi kandungan dalam memoir tersebut.

“Najib merajuk dengan adiknya, banyak bab dalam buku tersebut mengaitkan Najib tetapi tidak pula dijemput ke pelancaran buku itu baru-baru ini.

“Tindakan adik Najib itu betul-betul melukakan hati abangnya,” kata sumber terdekat dengan bekas Perdana Menteri itu.

Menurut sumber, walaupun terdapat beberapa kontroversi yang ditulis mengaitkan dirinya dalam buku tersebut, Najib bagaimanapun gembira kerana sekurang-kurangnya adiknya itu masih mengingati jasa beliau semasa menjawat jawatan PM.

Selain itu, Najib juga masih belum menerima salinan buku tersebut dari adiknya setakat ini walaupun ia sudah dijual dengan laris di kedai-kedai buku ternama.

Namun, Najib boleh mendapatkan buku tersebut di Kinokuniya, KLCC atau MPH yang menjual buku tersebut.

Terdahulu, Nazir dalam memoirnya pada bab bertajuk ‘Najib’s Rise’ memperincikan keraguan beliau terhadap penubuhan 1Malaysia Development Berhad (1MDB), serta hubung kait dana itu dengan Najib.

Malah Nazir mengakui beliau antara yang bertemu bekas Perdana Menteri Tun Dr Mahathir Mohamad untuk berbincang dan menceritakan kebimbangannya berhubung dana 1MDB.

Pertemuan itu turut disertai pemilik The Edge Group, Datuk Tong Kooi Ong di London, sekitar 2015.

“Mengapa saya juga perlu melakukan sesuatu? Saya sudah bersara.” Kata-kata itu keluar dari mulut Dr Mahathir, kata Nazir dalam buku berkenaan yang baharu dilancarkan.

Dalam memoir buku berkenaan beliau mendedahkan, pertemuan itu bukan sesuatu yang mudah untuk beliau dan Tong, tetapi ia harus dilakukan demi mencari kebenaran tentang skandal 1MDB.

Mengimbas kembali pertemuan itu, Nazir memulakan sesi itu dengan menyuarakan kebimbangan kepada Dr Mahathir bahawa beliau dan Tong percaya berbillion-bilion dolar telah diseleweng dari 1MDB.

“Tong sebenarnya yang banyak mendedahkan tentang apa yang kami ketahui berkaitan 1MDB. Dr Mahathir kelihatan mudah memahami situasi itu yang mana ia memeranjatkan mereka, selepas mengambil kira perincian dan penerangan Tong.

“Saya syak Dr Mahathir sebenarnya telah pun diberi taklimat mengenai 1MDB dan menggunakan pertemuan itu sebagai perbandingan terhadap apa yang beliau ketahui dan fahami,” katanya lagi.

Nazir berkata, semakin sesi perbincangan itu berlangsung semakin Dr Mahathir menunjukkan reaksi atau erti kata lainnya, kemarahan.

Sebagai rekod, Nazir berkata, hubungan antara keluarganya dengan Dr Mahathir telah berdekad lamanya di mana ayahandanya, Abdul Razak telah menyelamatkan karier politik Dr Mahathir dengan membawa kembali beliau ke dalam UMNO.


China perkuat kuasa tentera dengan kapal pengangkut pesawat canggih

Beijing melancarkan kapal pengangkut pesawat generasi baharu, Fujian, pada Jumaat (17 Jun) – kapal pertama seumpama itu direka dan dibina di China – tatkala negara itu berusaha memperluaskan jangkauan dan kuasa tentera lautnya.

Kapal pengangkut Type 003 yang ketiga dimiliki China, meninggalkan dok keringnya di limbungan kapal di luar Shanghai pada waktu pagi dan diikat di jeti berhampiran, lapor media kerajaan.

Dilengkapi dengan teknologi persenjataan dan pelancaran pesawat terbaharu, keupayaan kapal Type 003 dianggap menyaingi kapal pengangkut Barat, ketika Beijing berusaha untuk menjadikan tentera lautnya, memiliki pelbagai jenis kapal pengangkut.

“Ini adalah satu peristiwa penting bagi kompleks industri ketenteraan China,” kata Ridzwan Rahmat, seorang penganalisis syarikat perisikan pertahanan Janes yang berpangkalan di Singapura.

“Ini menunjukkan bahawa jurutera China kini mampu mengeluarkan sepenuhnya peralatan dikaitkan dengan peperangan laut moden, termasuk korvet, frigat, kapal pemusnah, kapal serangan amfibia, dan kini kapal pengangkut pesawat,” katanya.

“Keupayaan untuk membina kapal perang yang sangat kompleks sudah pasti akan menghasilkan pelbagai faedah untuk industri pembinaan kapal China.”

Pengangkut pertama China ialah kapal Soviet yang digunakan semula, dan yang kedua dibina di China tetapi berdasarkan reka bentuk Soviet. Kedua-duanya dibina menggunakan kaedah pelancaran “lompat ski” untuk pesawat, dengan tanjakan di hujung landasan pendek untuk membantu pesawat berlepas.

Type 003 menggunakan pelancaran lastik, yang menurut pakar adalah sistem jenis elektromagnet seperti yang dibangunkan pada asalnya oleh Tentera Laut Amerika Syarikat (AS).

Agensi berita rasmi China. Xinhua, mengesahkan kapal itu menggunakan sistem elektromagnet dalam laporan pada pelancaran pada Jumaat.

Sistem sedemikian mengurangkan tekanan pada pesawat berbanding sistem pelancaran lastik jenis wap yang lebih lama, dan penggunaan lastik bermakna kapal itu akan dapat melancarkan pelbagai jenis pesawat , yang diperlukan bagi China untuk memperluas kuasa ketenteraannya pada julat yang lebih besar, kata Rahmat.

“Lambung ini membolehkan pesawat yang digunakan untuk membawa muatan senjata yang lebih banyak selain tangki bahan api luaran,” kata Rahmat.

“Apabila ia beroperasi sepenuhnya, kapal pengangkut ketiga Tentera Laut Tentera Pembebasan Rakyat China (PLAN) juga akan dapat membawa set pesawat serangan yang lebih lengkap.”

Selama lebih sedekad PLAN berusaha memodenkan tentera lautnya untuk menjadi lebih seperti “pasukan air biru” – yang mampu beroperasi secara global dan bukannya dihadkan untuk kekal lebih dekat dengan tanah besar China.

Pada masa yang sama, AS telah meningkatkan tumpuannya di rantau itu, termasuk Laut China Selatan. Wilayah maritim yang luas menjadi tegang kerana enam kerajaan menuntut semua atau sebahagian daripada laluan air yang penting secara strategik.

Dalam tuntutannya ke atas hampir keseluruhan Laut China Selatan, termasuk laluan air, kepulauan dan sumbernya, China paling agresif.

Kapal perang Tentera Laut AS pernah belayar melepasi pulau buatan China yang dilengkapi dengan landasan udara dan kemudahan ketenteraan lain.

China menegaskan wilayahnya meluas ke pulau-pulau itu, manakala Tentera Laut AS berkata mereka menjalankan misi di wilayah itu untuk memastikan aliran bebas perdagangan antarabangsa.

Dalam laporannya kepada Kongres A.S tahun lalu mengenai keupayaan ketenteraan China, Jabatan Pertahanan berkata program kapal induk adalah penting untuk pembangunan berterusan tentera laut China untuk menjadi pasukan global, “secara beransur-ansur meluaskan jangkauan operasinya melangkaui Asia Timur dan pada julat yang semakin luas.”

Dalam beberapa tahun kebelakangan ini, China telah memperluaskan kehadirannya ke Lautan Hindi, Pasifik Barat dan seterusnya, menubuhkan pangkalan luar negara pertamanya sejak sedekad lalu di Djibouti, di mana AS, Jepun dan lain-lain turut mengekalkan kehadiran tentera di negara Tanduk Afrika itu.

Beijing juga baru-baru ini menandatangani perjanjian keselamatan dengan Kepulauan Solomon yang dikhuatiri ramai boleh memberikannya sebuah pos di Pasifik Selatan, dan sedang bekerjasama dengan Kemboja untuk mengembangkan kemudahan pelabuhan di negara itu, sekali gus membenarkan kehadirannya di Teluk Thailand.

Xinhua melaporkan Fujian, dengan badan bernombor 18, mempunyai ruang muatan penuh sebanyak 80,000 tan. Dalam laporan pada Mac yang disediakan oleh Perkhidmatan Penyelidikan Kongres AS bagaimanapun, penganalisis berkata bahawa imej satelit mencadangkan ruang Type 003 adalah kira-kira 100,000 tan, serupa dengan kapal pengangkut Tentera Laut A.S.

PLAN pada masa ini mempunyai kira-kira 355 kapal, termasuk kapal selam, dengan AS menganggarkan pasukan itu akan berkembang kepada 420 kapal menjelang 2025, dan 460 kapal menjelang 2030.

Walaupun mempunyai angkatan laut terbesar di dunia dari segi angka, PLAN buat masa ini masih tidak mempunyai keupayaan yang hampir sama dengan Tentera Laut AS dan masih jauh ketinggalan dari segi jumlah kapal induk. – Agensi


PRN: Bersih gesa SPR buka permohonan undi pos segera

Gabungan Pilihan Raya Bersih dan Adil (Bersih) menggesa Suruhanjaya Pilihan Raya (SPR) segera membuka permohonan undi pos bagi enam negeri yang terlibat dalam pilihan raya negeri (PRN) akan datang.

Badan pemantau pilihan raya itu berkata SPR tidak semestinya perlu menunggu hingga semua negeri membubarkan Dewan Undangan Negeri (DUN) masing-masing untuk membuka permohonan undi pos itu.

Kata Bersih, pembukaan permohonan undi pos lebih awal akan memberikan lebih banyak masa kepada pengundi terutama yang berada di luar negara sekali gus membuka peluang kepada lebih ramai pengundi yang layak dapat memohon.

“Mengambil iktibar daripada pilihan raya lalu, jumlah pengundi pos kategori 1B iaitu warganegara Malaysia yang berada di luar negara meningkat daripada 7,979 pada PRU-14 ke 48,109 pada PRU-15, peningkatan sebanyak 600%.

“SPR perlu sentiasa ingat bahawa adalah menjadi tanggungjawab Perlembagaan untuk mereka memastikan bahawa setiap rakyat yang layak mengundi diberikan akses pengundian yang mencukupi bagi pengundi melaksanakan tanggungjawab mereka sebagai warganegara dalam pilihan raya,” katanya dalam satu kenyataan, hari ini.

“Kejadian seperti petugas pilihan raya seperti kerani pengundian dan ketua tempat mengundi tidak menjadi pengundi pos juga tidak seharusnya berulang kembali,” kata kenyataan itu, hari ini.

Dalam kenyataan sama Bersih mencadangkan pengundi pos kategori 1C untuk agensi atau organisasi yang dibenarkan diperluas kepada petugas kesihatan dan keselamatan yang bekerja di sektor swasta seperti hospital swasta yang bertugas pada hari pengundian.

Selain itu, Bersih menegaskan kejadian petugas pilihan raya tidak enjadi pengundi pos seperti yang berlaku sebelum ini tidak seharusnya berulang kembali.

“Pada PRU-15, pasukan Pemantau Bersih telah menerima banyak aduan kerani dan ketua tempat mengundi tidak didaftarkan menjadi pengundi pos walaupun mereka telah memohon dan akhirnya mereka dinafikan hak untuk mengundi dalam pilihan raya kerana terpaksa bertugas” kata kenyataan itu.


Dr M dirawat di IJN, pengamal media setia tunggu perkembangan terkini

Masih terdapat pengamal media yang masih setia menunggu di Institut Jantung Negara (IJN) bagi mendapatkan perkembangan terkini Tun Dr Mahathir Mohamad yang sedang dirawat.

Mantan Perdana Menteri itu dimasukkan ke IJN sejak Sabtu lalu bagi mendapatkan rawatan lanjutan prosedur elektif dijalankan pada 8 Januari lalu.

Keadaan kesihatan menimbulkan kebimbangan orang ramai, terdapat juga kumpulan mengadakan sembahyang hajat dan berdoa agar diberikan kesembuhan kepada Dr Mahathir.

Setakat pagi ini, belum ada sebarang kenyataan rasmi terbaharu yang dikeluarkan pihak keluarga atau IJN berhubung keadaan terkini negarawan itu.

Kelmarin, anak beliau, Datin Marina memaklumkan, mereka sekeluarga sudah berinteraksi dengan Dr Mahathir.

Sabtu lalu, Marina berkata, keadaan bapanya stabil dan memberi respon yang baik.

Dr Mahathir sebelum ini dibenarkan keluar dari IJN pada 13 Januari selepas dimasukkan ke pusat perubatan itu, 7 Januari lalu bagi menjalani prosedur perubatan elektif.Pada 16 Disember lalu, beliau turut dimasukkan ke pusat sama untuk pemeriksaan perubatan menyeluruh dan pemantauan lanjut sebelum dibenarkan keluar pada 23 Disember.


Sembilan kluster baharu, tapi jangan leka, pesan KP Kesihatan

Jumlah kluster Covid-19 yang dikesan di seluruh negara dalam tempoh 24 jam sehingga 12 tengah hari tadi terus turun apabila hari ini merekodkan sembilan kluster berbanding 10 yang dicatatkan semalam.

Ketua Pengarah Kesihatan Tan Sri Dr Noor Hisham Abdullah berkata daripada jumlah itu empat adalah kluster komuniti membabitkan dua di Johor, dan masing-masing satu di Kelantan dan Pahang dengan jangkitan keseluruhan melibatkan 45 individu.

Menurutnya dua kluster tempat kerja dikesan di Seremban, Negeri Sembilan dengan 11 kes dan di Pasir Mas, Kelantan (lima kes).

Satu kluster kumpulan berisiko tinggi pula dilaporkan di Petaling, Selangir membabitkan 27 individu, manakala satu kluster pendidikan dikesan di Hulu Selangor (16 individu).

Beliau berkata secara keseluruhan sebanyak 5,597 kluster dikesan sejak virus Covid-19 menular di negara ini awal tahun lalu, namun 4,803 daripadanya telah ditamatkan dan 794 kluster lagi masih aktif.

Pada masa sama beliau turut memaklumkan sebanyak 10,833 pesakit Covid-19 disahkan sembuh menjadikan keseluruhannya 2,206,502 kes berbanding kumulatif positif sebanyak 2,346,303 kes.

Sementara itu, daripada 6,709 jumlah jangkitan baharu yang dilaporkan hari ini, 144 kes atau 2.1 peratus adalah pesakit kategori 3, 4, dan 5; dan 6,565 (97.9 peratus) lagi adalah terdiri daripada kategori 1 dan 2.

Seramai 762 pesakit kini dirawat di unit rawatan rapi (ICU) dengan 398 kes memerlukan alat bantuan pernafasan.

Sementara itu, Dr Noor Hisham juga berkata Malaysia menunjukkan situasi penularan jangkitan Covid-19 yang semakin perlahan dalam beberapa minggu kebelakangan ini, khususnya daripada aspek purata kes harian, jumlah kluster, kadar vaksinasi, dan kapasiti hospital.

Situasi ini sedikit sebanyak menunjukkan kesediaan negara serta masyarakat untuk memasuki fasa endemik, katanya sambil menjelaskan secara keseluruhannya bagi kes harian, KKM mendapati trend menurun sejak Minggu Epidemiologi (ME) ke-34, katanya.

“Terdapat sebanyak 63,722 kes Covid-19 yang telah dilaporkan berbanding 83,368 kes yang dilaporkan pada ME ke-39 (penurunan sebanyak 23.6 peratus). Penurunan ini juga telah berlaku secara konsisten sejak enam (6) minggu kebelakangan (ME ke-34).

“Sebanyak 133,806 kes aktif dilaporkan pada ME ke-40 (penurunan 21.0 peratus berbanding ME ke-39), manakala 700 kes kematian dengan purata 100 kes kematian sehari pada ME ke-40 (penurunan 50.2 peratus berbanding ME ke-39).

“Sebanyak 778 kes yang memerlukan rawatan di Unit Rawatan Rapi (ICU) (penurunan 9.0 peratus berbanding ME ke-39); 331 kes yang memerlukan bantuan pernafasan (penurunan sebanyak 11.2 peratus berbanding ME ke-39); dan penurunan nilai R–Naught (Rt) sebanyak 0.2 peratus bagi setiap hari,” katanya.

Sehubungan dengan penurunan kes sekarang, Dr Noor Hisham terus mengingatkan orang ramai agar tidak leka dan cepat berpuas hati dengan status semasa jangkitan Covid-19 di negara.

“Kita wajar mengambil pengajaran dari peristiwa kenaikan kes COVID-19 yang mendadak sebelum ini sehingga melumpuhkan pelbagai sektor ekonomi dan sosial,” katanya.


PRU-15: Tak mahu rakyat jadi mangsa ‘janji Puteri Gunung Ledang’

Semua ahli politik diminta memperbaharui niat ketika memasuki kempen Pilihan Raya Umum ke-15 (PRU-15) bagi mengelak rakyat menjadi mangsa ‘janji Puteri Gunung Ledang’.

Malah Ahli Dewan Negara, Senator Datuk Seri Dr Zulkifli Mohamad Al-Bakri berkata beliau tidak mahu agama Islam dikesampingkan oleh mana-mana parti yang memerintah kelak.

“Saya menyeru semua parti politik untuk memperbaharui niat masing-masing bagi menghadapi kempen PRU-15. Dua tunjang utama politik Malaysia adalah rakyat dan agama. Kita tidak mahu rakyat menjadi mangsa “janji Puteri Gunung Ledang” oleh pemimpin politik yang tidak bertanggungjawab.

“Apatah lagi kita tidak mahu soal agama Islam selaku agama Persekutuan dikesampingkan oleh mana-mana parti yang memerintah kelak. Isu moral dan akhlak adalah asas pembinaan negara yang stabil, maju dan seimbang.

“Justeru, tidak ada kompromi bagi pihak yang memandang ringan soal agama,” katanya yang juga bekas Menteri di Jabatan Perdana Menteri (Hal Ehwal Agama) menerusi catatan terkini di Facebook.

Beliau yang juga bekas Mufti Wilayah Persekutuan menasihatkan semua pihak agar tidak menyebar fitnah mahupun berkempen secara keterlaluan.

“Usik-mengusik itu biasa semasa kempen tetapi adab dan akhlak hendaklah dipelihara. Tidak perlu keterlaluan membenci dan memusuhi kerana hakikatnya kempen cuma perlawanan kebijaksanaan dalam mengatur strategi mempromosi parti masing-masing di lapangan dan media sosial.

“Fitnah adalah sekeji-keji bentuk kempen dan permainan politik. Fitnah boleh menaikkan seseorang yang jahat. Fitnah juga boleh menjatuhkan seseorang yang baik. Sudah pasti azab bagi penyebar fitnah adalah amat dahsyat,” katanya.

Dalam perkembangan lain beliau menasihatkan pengundi baharu agar menghadiri kempen semua calon yang bertanding selain membuat carian di Internet.

“Saya tertarik dengan sebahagian anak muda di Tiktok yang merupakan pengundi buat pertama kali, bersungguh-sungguh membuat penelitian menerusi Internet untuk menilai calon dan parti mana yang perlu diundi. Hakikatnya, masih ramai pengundi baharu yang kabur dalam hal ini.

“Selain carian di alam maya, saya sarankan supaya hadir ke rapat umum semua calon yang bertanding. Dapatkan maklumat sebanyak mungkin melalui pertanyaan dan berbual dengan pengundi yang lebih senior daripada pelbagai parti. Akhirnya, mohonlah petunjuk daripada ALLAH SWT melalui solat istikharah,” katanya.

Tambahnya, “secara idealnya kita mahukan pemimpin yang terbaik untuk kita dan masa depan generasi kita. Pun begitu, secara realistiknya ia seumpama memilih antara dua kelemahan. Pilihlah yang lebih ringan atau kurang kelemahannya, asalkan mereka berjaya membuktikan kesungguhan untuk memperkukuh ekonomi, mensejahterakan rakyat dan memelihara agama.”


Umat Islam mula puasa esok

Penyimpan Mohor Besar Raja-Raja, Tan Sri Syed Danial Syed Ahmad mengumumkan umat Islam di Malaysia akan mula berpuasa esok (Khamis, 23 Mac 2023) bersamaan 1 Ramadan 1444 Hijrah.

Tarikh permulaan puasa bagi negeri di seluruh Malaysia ditetapkan menurut perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah setelah diperkenan oleh Duli-Duli Yang Maha Mulia Raja-Raja.

Pengumuman itu disiarkan menerusi Radio Televisyen Malaysia (RTM) malam ini.

Sebelum ini, Pejabat Penyimpan Mohor Besar Raja-Raja melalui satu kenyataan menetapkan tarikh melihat anak bulan Ramadan bagi menentukan permulaan puasa untuk umat Islam di Malaysia ialah hari ini bersamaan 29 Syaaban 1444 Hijrah.

Pejabat Penyimpan Mohor Besar Raja-Raja dalam kenyataan itu turut menyatakan proses melihat anak bulan Ramadan berlangsung di 29 lokasi di seluruh negara.

Menurut kenyataan itu juga, Majlis Raja-Raja mempersetujui cara menetapkan tarikh permulaan puasa adalah berdasarkan Rukyah serta Hisab.


KJ terkenang Rembau selepas ‘dibuang’ ke Sungai Buloh

Bekas Ahli Parlimen Rembau daripada Barisan Nasional (BN) Khairy Jamaluddin yang ‘dibuang’ ke kerusi bahaya ‘kubu kuat Pakatan Harapan (PH) di Parlimen Sungai Buloh hari ini (Sabtu, 19 November 2022) membuang undi di Sekolah Menengah Agama Hj Mohd Yatim, di Gadong, Rembau.

Beliau yang memakai baju kemeja putih dan biru itu dilihat hadir seorang diri kira-kira jam 8.40 pagi tadi.

Ditemui media kemudian Khairy berkata, meskipun berpindah kerusi selepas menang tiga penggal berturut-turut di kerusi Parlimen Rembau, sokongan penuh tetap diberikan kepada calon BN di Rembau, Datuk Seri Mohamad Hasan.

“Dua-dua, insya-Allah saya boleh berkhidmat di Sungai Buloh lepas ini. Banyak sangat momen-momen menyingkap kembali memori yang indah terlalu banyak, tetapi saya tak tinggalkan Rembau, saya masih ahli di sini, jadi insya-Allah kalau dipilih di Sungai Buloh, masih boleh berkhidmat di sini.

“Proses, cuaca tak menentu, kita biasanya petang baru nak hujan, tadi pagi pun dah hujan.. saya harap pengundi keluar awal, saya harap semuanya berjalan lancar,” katanya menurut Awani.

Di Parlimen Rembau, terdapat seramai 133,555 orang pemilih berdaftar dengan meliputi pengundi Melayu sebanyak 73.62 peratus, india, 15.9 peratus, pengundi cina sebanyak 8.76 peratus.

Pada PRU14 lalu, kerusi Parlimen Rembau dimenangi oleh Khairy dengan majoriti 4,364 undi.

Khairy mendapat sebanyak 36,096 undi menewaskan calon PKR, Roseli Abdul Ghani yang mendapat 31,732 undi manakala calon Pas, Mustafa Dolah memperoleh 6,028 undi.

Sebelum ini, ada pihak tidak bertanggungjawab menyebarkan tuduhan bahawa Khairy yang lebih dikenali sebagai KJ merancang untuk ‘menyelesaikan’ Mohamad yang mengambil tempatnya di Parlimen Rembau.

Bagaimanapun, Mohamad atau Tok Mat menolak dakwaan itu sambil menyifatkan perbuatan itu untuk melaga-lagakan pemimpin UMNO.

Mohamad berketa demikian ketika mengulas tangkapan layat skrin yang tular kononnya perbualan antara Khairy dan individu lain.


UPSR mansuh mulai tahun ini, PT3 2021 dibatalkan

Kerajaan bersetuju memansuhkan sepenuhnya Ujian Pencapaian Sekolah Rendah (UPSR) mulai tahun ini, manakala peperiksaan Pentaksiran Tingkatan Tiga (PT3) bagi tahun ini pula dibatalkan.

Menteri Kanan Pendidikan, Datuk Dr Radzi Jidin, berkata keputusan memansuhkan UPSR dibuat hasil libat urus dengan pelbagai pihak sejak peperiksaan itu dibatalkan tahun lalu akibat Covid-19.

“Sejak pembatalan UPSR tahun lalu, kementerian membuat penelitian mengenai kaedah pentaksiran. Kita juga lihat apa kaedah terbaik dilaksanakan di negara lain, di peringkat sekolah rendah.

“Kemudian kita meneruskan dengan libat urus bersama guru besar, guru, Persatuan Ibu Bapa dan Guru serta persatuan berkaitan. Hasilnya, kita mengambil keputusan bahawa UPSR dimansuhkan sepenuhnya mulai tahun ini,” katanya pada sidang media khas di ibu negara, hari ini.

Radzi berkata, susulan pemansuhan UPSR, pihaknya akan memperkasakan pentaksiran berasaskan sekolah selain Pentaksiran Kemasukan Sekolah Khusus (PKSK) bagi murid yang berhasrat memasuki sekolah berasrama penuh dan sebagainya.

Ditanya apakah input yang diperoleh menerusi libat urus sehingga kementerian membuat keputusan memansuhkan UPSR, Radzi berkata, antara maklum balas yang diterima adalah guru terpaksa memberi tumpuan yang lebih kepada subjek UPSR sehingga mengekang kreativiti guru dalam pengajaran.

“Ada guru menceritakan bagaimana mereka terpaksa mencuri masa mata pelajaran lain untuk buat persediaan subjek UPSR dan ini mengehadkan kreativiti guru di sekolah.

“Antara yang dikongsi ibu bapa pula bagaimana tumpuan pada peperiksaan ini memberi ruang terhad dalam aspek lain pendidikan. Ada ibu bapa cerita mereka turut tertekan untuk sediakan anak-anak mereka bagi menduduki UPSR,” katanya.


Inflasi 2021 naik 2.5 peratus, harga 184 item makanan meningkat

Jabatan Perangkaan Malaysia (DOSM) memaklumkan inflasi Malaysia sepanjang tahun lalu meningkat 2.5 peratus didorong oleh kenaikan harga makanan dan bahan api.

Ketua Perangkawan Datuk Seri Dr Mohd Uzir Mahidin berkata sebanyak 184 item makanan daripada keseluruhan 552 item dalam ‘bakul’ Indeks Harga Pengguna (IHP) mencatatkan kenaikan.

Beliau berkata peningkatan itu juga lebih tinggi berbanding 0.7 peratus yang direkodkan sebelum pandemik Covid-19 pada 2019, lapor Bernama.

“Pandemik Covid-19 telah memberi kesan kepada kehidupan seharian masyarakat. Bagaimanapun, usaha kerajaan dalam melaksanakan pemberian vaksin percuma kepada rakyat telah membantu memulihkan keyakinan perniagaan dan seterusnya meningkatkan keyakinan pengguna untuk keluar berbelanja.

“Selain itu, kebenaran rentas negeri dan semua sektor ekonomi telah dibuka semula bermula 11 Oktober, 2021. Ini telah menyumbang kepada pemulihan ekonomi negara terutamanya dalam sektor pengedaran dan peruncitan,” katanya dalam kenyataan bersempena laporan Analisis IHP Tahunan 2021, merangkumi analisis terperinci terhadap data inflasi bagi siri masa 2010 hingga 2021 mengikut 12 kumpulan utama barang dan perkhidmatan.

Secara keseluruhannya, kenaikan inflasi 2.5 peratus adalah disumbangkan oleh indeks pengangkutan (11.0 peratus); makanan dan minuman (1.7 peratus); hiasan, perkakasan dan penyelenggaraan isi rumah (1.6 peratus) dan perumahan, air, elektrik, gas dan bahan api lain (1.5 peratus) yang menyumbang 72.0 peratus kepada keseluruhan wajaran IHP.

Mohd Uzir berkata sebanyak 80.0 peratus komponen makanan dalam kumpulan makanan dan minuman mencatatkan peningkatan.

“Peningkatan harga komoditi global telah memberi kesan kepada inflasi makanan. Peningkatan harga ayam yang melebihi purata harga ayam pada 2020 adalah impak daripada kenaikan harga stok makanan haiwan,” katanya.

Mohd Uzir berkata kekurangan bekalan import, pelaksanaan Perintah Kawalan Pergerakan (PKP) 2.0 dan 3.0 serta penutupan sempadan negara adalah antara faktor yang mempengaruhi turun naik harga di pasaran tempatan.

Mengenai inflasi pengangkutan, Mohd Uzir berkata peningkatan dua digit (11.0 peratus) adalah disebabkan kesan asas penetapan harga siling petrol RON95 (RM2.05 seliter) dan diesel (RM2.15 seliter) sejak Mac 2021.

Selain itu, penamatan diskaun bil elektrik bulanan yang diberikan kepada pengguna domestik di bawah Pakej Perlindungan Rakyat dan Pemulihan Ekonomi (PEMULIH) selama tiga bulan dan berakhir pada September 2021 turut memberi tekanan kepada kenaikan inflasi negara bagi 2021.

Mengikut negeri, tujuh negeri menunjukkan peningkatan melepasi paras inflasi nasional 2.5 peratus dengan peningkatan tertinggi oleh Terengganu (3.4 peratus).

Peningkatan ini terutamanya disebabkan oleh kenaikan harga ayam, telur, minyak masak dan ikan, dan makanan laut pada 2021 berbanding tahun sebelumnya.

Sementara itu, Mohd Uzir berkata inflasi bagi kumpulan pendapatan di bawah RM3,000 meningkat 2.2 peratus pada 2021 berbanding 2020 (-1.0 peratus) dengan kumpulan pengangkutan menyumbang peningkatan tertinggi 13.3 peratus berbanding negatif 12.0 peratus yang direkodkan pada 2020.

Pada 2021, inflasi teras meningkat lebih perlahan kepada 0.7 peratus berbanding 1.1 peratus pada tahun sebelumnya

Peningkatan tertinggi inflasi teras terutamanya disumbangkan oleh hiasan, perkakasan dan penyelenggaraan isi rumah sebanyak 1.6 peratus.

Mengenai inflasi negara-negara ASEAN, beliau berkata ia mencatatkan peningkatan antara 1.2 peratus kepada 3.9 peratus pada 2021.

Filipina mencatatkan kadar inflasi tertinggi iaitu 3.9 peratus, manakala Thailand mencatatkan inflasi terendah sebanyak 1.2 peratus.

Singapura, Vietnam, Indonesia dan Brunei masing-masing mencatatkan kenaikan 2.3 peratus, 1.9 peratus, 1.6 peratus dan 1.5 peratus.

Analisis IHP Tahunan, 2021 yang lebih terperinci boleh dimuat turun di www.dosm.gov.my.


Tajuddin kata tuduhan ungkapan seksis ada agenda politik

Datuk Seri Tajuddin Abdul Rahman sekali lagi menafikan mengeluarkan kata-kata kesat pada sidang Dewan Rakyat ketika kekecohan berhubung perbahasan Rang Undang-undang Anti Gangguan Seksual, pada 20 Julai lalu.

Ahli Parlimen (MP) Pasir Salak itu menyifatkan dakwaan bahawa beliau mengeluarkan kata-kata kesat dan lucah bertujuan membunuh karier politiknya selain memburukkan imejnya menjelang Pilihan Raya Umum akan datang.

“Saya telah menjadi pemimpin dalam UMNO selama 50 tahun, separuh daripada pengundi saya adalah wanita.

“Jika saya jenis orang yang tidak menghormati wanita, saya tidak mungkin memegang jawatan dalam parti sejak 50 tahun lalu,” kata Tajuddin dalam mewajarkan kedudukannya di hadapan Timbalan Speaker Datuk Mohd Rashid Hasnon, hari ini

“Kesimpulannya, ini semua agenda politik untuk menjatuhkan saya,” tambahnya lagi.

Sementara itu, Mohd Rashid mengarahkan MP pembangkang Kasthuriraani Patto (PH-Batu Kawan) diarah meninggalkan Dewan Rakyat kerana mengganggu sidang, berikutan bantahannya susulan keputusan Mohd Rashid terhadap Tajuddin.

Sebelum itu, Mohd Rashid memutuskan Tajuddin dilarang daripada menyertai sidang Dewan Rakyat selama dua hari – bagaimanapun, ia berkuat kuasa pada tarikh kesalahan yang didakwa pada Rabu lalu (20 Julai).

Ini bermakna Tajuddin telah melaksanakan larangan itu, yang berjalan berturut-turut pada 21 Julai. Tajuddin tidak menghadiri sidang 21 Julai, menurut Hansard Parlimen.

Tajuddin didakwa menggunakan kata-kata kesat di Dewan Rakyat dengan mikrofonnya dimatikan, ketika membahaskan Rang Undang-undang Anti Gangguan Seksual ketika itu.

Ketika membuat keputusan hari ini (26 Julai), Mohd Rashid berkata kenyataan seksis yang didakwa tidak direkodkan dalam Hansard.

Speaker mengesahkan bahawa Tajuddin telah diarahkan meninggalkan Dewan Rakyat pada 20 Julai dan, telah direkodkan dalam Hansard.

Keputusan Mohd Rashid itu mendapat bantahan oleh Kasthuriraani dan MP pembangkang lain, yang berhujah bahawa sekurang-kurangnya sembilan MP menyaksikan Tajuddin membuat kenyataan itu.

“Adakah MP dibenarkan menggunakan perkataan kesat (di Dewan Rakyat) apabila mikrofon mereka dimatikan?” tanya Teo Nie Ching [PH-Kulai].

“Ia tiada dalam Hansard,” jawab Mohd Rashid.

“Penasihat undang-undang telah [memberi pandangan mereka],” tambahnya.


Eloklah UMNO terus sertai PH

Walaupun penyokong akar umbi masih tidak dapat menerima hakikat kerjasama Barisan Nasional (BN) dan Pakatan Harapan (PH) yang melanggar prinsip perjuangan kedua-dua gabungan parti politik, pemimpin atasan mereka dilihat semakin hari makin selesa dan bertambah akrab.

Semenjak bergabung untuk membentuk kerajaan perpaduan dan memegang jawatan dalam kerajaan, pemimpin BN dan PH yang dahulunya saling serang-menyerang dan berseteru boleh melupakan persengketaan berpuluh tahun dalam sekelip mata.

Segala tuduhan antara satu sama lain sebelum ini yang dijaja sejak sekian lama hilang dengan pantas dan tidak lagi meniti di bibir pemimpin kedua-dua gabungan parti, malah saling memuji dan ada juga yang berbalas pantun untuk menunjukkan berakhirnya permusuhan dan mekarnya kemesraan pemimpin mereka.

Melalui hubungan bersejarah yang tidak pernah tercapai di akal penyokong akar umbi, ramai yang melihat kepada keperluan BN yang ditunjangi UMNO untuk mengisytiharkan parti itu menyertai PH secara rasmi kerana ia memudahkan penyokong parti berkenaan untuk membuat keputusan sama ada untuk terus kekal atau menyertai parti lain.

Dengan kemerosotan kerusi-kerusi Parlimen milik UMNO-BN, adalah sukar untuk komponen itu mengekalkan kuasa pada PRU-16 kerana jika dilihat bermula pada PRU-11 hingga PRU16, trend sokongan terhadap parti berkenaan menceritakan segala-galanya di mana kedudukan parti tertua itu ketika ini.

Pada PRU-11 parti keramat orang Melayu memenangi lebih 200 kerusi- satu kedudukan yang amat stabil dan pada tahun 2008 iaitu semasa PRU-12, ia merosot kepada 140 kerusi Parlimen iaitu kehilangan 60 kerusi – suatu kehilangan yang agak besar.

Disebabkan banyak isu besar yang membelenggu kerajaan pada waktu itu hingga tidak mampu dikawal, prestasi UMNO-BN makin merosot pada PRU-13 apabila hilang lapan kerusi menjadikan kerusi dimenangi hanya 132 kerusi.

Pada PRU-14, penolakan terhadap parti itu berterusan dan UMNO hilang lagi 53 kerusi menjadikan ketika itu tinggal 79 kerusi. Daripada 79 itu, UMNO makin hilang arah apabila 39 Ahli Parlimennya menyertai Bersatu kerana hilang kepercayaan kepada kepemimpinan Presiden UMNO, Ahmad Zahid Hamidi.

Dan pada PRU-15, UMNO-BN kini hanya tinggal 30 kerusi iaitu kemerosotan yang amat teruk apabila dilihat penurunan jumlah kerusi dari tahun 2004 dengan lebih 200 kerusi kepada angka ketika ini pada tahun 2022.

Pada pilihan raya umum baru-baru ini jelas kelihatan penolakan terhadap UMNO-BN apabila golongan muda yang pertama kali mengundi turut menunjukkan pendirian mereka terhadap parti gabungan itu.

Dengan data-data yang jelas serta kehilangan sokongan ketara ketika ini, BN-UMNO sebenarnya tiada pilihan lain melainkan menyertai PH untuk mengelakkan jumlah kerusi mereka terus merosot hingga mencatat angka bawah 10 kerusi Parlimen.

Sebenarnya secara logik akal, jika prestasi merosot seperti yang ditunjukkan oleh UMNO ini, nakhoda parti perlu mengambil tanggungjawab melepaskan jawatan, tetapi ia tidak berlaku dan nampaknya mustahil untuk berlaku.

Maka, dengan penyertaan kepada PH adalah jalan yang paling terbaik untuk memudahkan pengundi membuat keputusan terutamanya pada pilihan raya enam negeri yang akan berlangsung beberapa bulan lagi dan juga PRU-16 kerana hanya ada dua gabungan yang bertanding iaitu PN dan PH.

Pengundi juga tidak perlu lagi pening kepala ataupun diganggu dengan cubaan memecah undi kerana pilihan hanya ada dua. Lakukanlah segera kerana ia boleh menjadikan hubungan ‘perkahwinan’ BN-PH lebih rasmi tanpa perlu menipu penyokong lagi.

Mohd Azam Mohd Atan
Penganalisis politik

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Lelaki pedajal kereta mangsa banjir Shah Alam kena tangkap

Polis menangkap seorang lelaki India berusia 26 tahun bagi membantu siasatan berhubung kes cubaan mencuri sebuah kereta jenis Honda City, milik seorang mangsa banjir di Jalan Persiaran Perusahaan, Seksyen 23, di Shah Alam, semalam.

Ketua Polis Selangor, Datuk Arjunaidi Mohamed berkata tangkapan dibuat susulan tular di media sosial berkaitan kejadian di mana pengadu mendapati kereta yang diletakkan di tepi jalan itu telah ditunda.

Menurutnya, siasatan mendapati pada 18 Disember lalu, pemilik kereta Honda City meletakkan kenderaannya dalam keadaan baik dan berkunci di tepi Jalan Persiaran Seksyen 23, Shah Alam disebabkan kawasan sekitar dinaiki air banjir.

“Pada 20 Disember kira-kira jam 8.45 malam pengadu mendapati keretanya telah berada di atas sebuah trak tunda dengan nombor pendaftaran WXC3048 atas nama Syarikat Sparks Motors Rescue Empire yang beralamat di No 40 Jalan Dato Dollah 2 Off Teluk Gadong, Klang,” katanya.

Beliau berkata pemandu trak tunda mendakwa disuruh menunda kereta milik isteri pengadu untuk dibawa ke bengkel.

“Pengadu sempat membuat pemeriksaan dan mendapati bateri kereta telah hilang, nombor pendaftaran depan dan belakang telah dipatahkan manakala pelekat sukai jalan juga hilang,” katanya.

Arjunaidi berkata pada 19 Disember, pengadu telah membuat kenyataan yang tular di media sosial berkaitan kejadian itu serta tampil membuat aduan polis setelah diminta berbuat demikian.

“Suspek direman dua hari sehingga hari ini dan kes disiasat mengikut Seksyen 379A Kanun Keseksaan,” katanya.


‘Jho Low 2.0’ ditahan polis Thai, terlibat pengubahan wang haram dan judi

Seorang ahli perniagaan yang digelar sebagai “Jho Low 2.0” ditahan pihak polis Thailand selepas didakwa terlibat dalam pengubahan wang haram hasil aktiviti perjudian dalam talian.

Teow Wooi Huat, dikenali sebagai Tedy, merupakan ahli perniagaan warga Malaysia yang menjalankan perniagaan di Dan Nok berhampiran sempadan daerah Sadao dan mempunyai hubungan rapat dengan selebriti seperti Jho Low yang juga rapat dengan Datuk Seri Najib Razak.

Menurut laporan Bangkok Post, Tedy ditahan di pejabatnya, MBI Group yang terletak di Sadao awal pagi semalam.

Penolong Ketua Polis Negara, Surachate Hakparn, berkata Tedy, 55, didakwa terbabit dalam pengubahan wang haram dikaitkan dengan aktiviti perjudian dalam talian di selatan Thailand.

Penahanan itu dibuat selepas penyiasat meneliti bukti hasil serbuan di sebuah pusat perjudian dalam talian di Songkhla, Nakhin Si Thammarat dan beberapa wilayah Selatan yang dikaitkan dengan Tedy.

Ahli perniagaan Malaysia itu menubuhkan MBI Group, yang beroperasi sebagai kompleks Hiburan, termasuk resort di Dan Nok.

MBI International Sdn Bhd turut menjalankan beberapa perniagaan di Malaysia.

Suspek sebelum ini ditahan oleh pihak berkuasa Malaysia pada 2017 atas kesalahan dadah.

Namun, tidak diketahui apa berlaku terhadap pertuduhan itu dan bagaimana dia melepasi sempadan ke Thailand serta menjalani gaya hidup mewah.

Di Malaysia, Tedy dianggap sebagai ‘Jho Low 2’, iaitu perancang utama penyelewengan wang berbilion dolar daripada dana 1Malaysia Development Berhad (1MDB).

Seperti Jho Low, Tedy berasal dari Pulau Pinang dan dikenali sering bercampur dengan golongan selebriti.

Berdasarkan laporan dikeluarkan South China Morning Post, Tedy dikehendaki kerana mempunyai kaitan dengan penggubahan wang haram berjumlah RM336 juta (AS$83 juta) di Macau.

Polis percaya Tedy bertindak sebagai perancang utama sindiket penipuan di Macau yang menipu orang ramai untuk melabur wang mereka dalam syarikat yang tidak wujud.

Menurut polis, pelaburan itu ditapis melalui beberapa siri akaun sebelum digunakan untuk membeli hartanah mewah di Malaysia dan Thailand selain melabur dalam mata wang kripto.


Peluang pekerjaan banyak bila BN jadi dominan lepas PRU-15, kata Zahid

BN menjamin peluang pekerjaan jika kembali memerintah selepas Pilihan Raya Umum ke-15 (PRU15).

Pengerusinya, Datuk Seri Ahmad Zahid Hamidi berkata ia bukan sahaja bagi sektor awam malah juga untuk sektor swasta.

“Insya-ALLAH BN kembali kerajaan dominan, kita usaha wujudkan semula banyak peluang pekerjaan buat rakyat. Yakini kerajaan BN (tentu) tahu bagaimana untuk melakukannya kerana kita pernah pun melakukannya.

“Bukan sahaja sektor awam, malah sektor swasta. Melalui pemerkasaan industri, merancakkan lagi pelaburan asing dan segalanya,” katanya melalui catatan terkini di Facebook, hari ini bagi mengulas soal 55,000 kakitangan kontrak sektor awam ditamatkan perkhidmatan selepas PH menang PRU-14.

Dalam pada itu, Presiden UMNO itu menyeru agar rakyat tidak lagi tertipu dengan propaganda PH berkait peluang pekerjaan.

“Sebelum PRU-14, PH janji satu juta peluang pekerjaan dengan gaji sekurang-kurangnya RM2,500. Jadi rakyat usah kena tipu lagi dengan propaganda PH mengenai peluang pekerjaan menjelang PRU-15.

“Kerajaan PH sebuah ‘kerajaan kekangan’. Kerajaan PH sebuah ‘kerajaan apa pun tak boleh’. BN ketika jadi kerajaan berusaha wujudkan peluang pekerjaan, PH jadi kerajaan cipta alasan memansuhkan,” tulisnya.


Tiada kes Covid-19 baharu di Labuan

Wilayah Persekutuan Labuan mencatat sejarah buat beberapa bulan kebelakangan ini apabila dalam tempoh 24 jam sehingga 12 tengah hari tadi tidak merekodkan jangkitan baharu Covid-19.

Namun, data dikeluarkan Kementerian Kesihatan (KKM) hari ini, menunjukkan Perlis terus merekodkan lonjakan jangkitan Covid-19 apabila dalam tempoh 24 jam itu sebanyak 61 kes dicatatkan, berbanding 50 kes pada Jumaat, 23 kes (Khamis) dan 29 kes (Rabu).

Data terbaharu itu juga menunjukkan dua negeri di Pantai Timur merekodkan lonjakan kes dalam tempoh itu. Kelantan merekodkan 1,370 jangkitan berbanding 1,088 pada Jumaat dan 972 kes (Khamis), manakala Terengganu mencatatkan 560 kes baharu berbanding 440 kes (Jumaat).

Sementara itu Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu jangkitan Covid-19 di seluruh negara turun sedikit kepada 20,670 kes berbanding 21,468 kes yang direkodkan semalam.

Katanya, angka terbaharu jangkitan harian itu menjadikan keseluruhan kumulatif sejak pandemik Covid-19 melanda negara pada awal tahun lalu kepada 1,284,353 kes.

Berdasarkan data dikeluarkan KKM, tujuh negeri merekodkan peningkatan kes berbanding semalam.

Negeri berkenaan ialah Sarawak sebanyak 725 kes berbanding 715 kes semalam; Sabah naik kepada 1,752 kes (1,654 kes semalam); Perlis daripada 50 kes semalam kepada 61 kes hari ini; Perak mencatatkan 1,003 kes (940 semalam); Kelantan (1,370 kes hari ini, 1,088 kes semalam); dan Terengganu daripada 440 kes semalam kepada 560 kes hari ini.


Bekas Supol Dr Mahathir pertahan tindakan cium tangan Najib

Bekas Setiausaha Politik kepada Tun Dr Mahathir Mohathir Mohamad, Senator Mohammad Zahid Md Arip mempertahan tindakannya mencium tangan Datuk Seri Najib Razak dalam satu program di Melaka baru-baru ini.

Gambar Zahid mencium tangan Najib tular dalam media sosial semalam, ia dirakam semasa bekas Perdana Menteri (PM) itu menghadiri program di Kampung Sungai Udang, Melaka pada Sabtu lalu.

“Salahkah saya cium tangan Najib yang datang ke kampung saya? Sila tunjuk dalam Perlembagaan Bersatu, adakah saya tidak dibenarkan menunjukkan rasa hormat kepada beliau?” Memandangkan saya dengan Najib kini berada dalam satu kerajaan, saya juga hendak beri isyarat kepada penyokong parti UMNO dan Bersatu, kita kena matang dalam berpolitik.

“Saya juga berharap pertemuan itu dapat mengendurkan suhu bahang pilihan raya yang tegang antara UMNO dan Bersatu ketika ini,” katanya dipetik laporan sebuah portal.

Rakaman video dan gambar tular itu dibuat selepas Zahid menerima pelawaan Najib untuk hadir menyertai programnya di Kampung Sungai Udang, Melaka.

Tindakan Zahid itu menimbulkan kritikan banyak pihak khususnya pemimpin dalam Perikatan Nasional (PN) yang menyindir tindakan Zahid itu dan mengaitkannya dengan dakwaan beliau kecewa kerana tidak dipilih sebagai calon PRN Melaka.

Pada Pilihan Raya Umum ke-14 (PRU14), Zahid menawarkan diri untuk bertanding menentang Najib di kerusi Parlimen Pekan, mewakili Bersatu dan Pakatan Harapan (PH) ketika itu.

Mengulas lanjut, Zahid turut mengenepikan dakwaan berkenaan dan menegaskan tiada keperluan untuk beliau berebut menjadi calon pilihan raya.

Selain itu, Zahid juga merupakan salah seorang pencatur utama dalam Langkah Sheraton dan cuba memujuk Dr Mahathir untuk menerima pembentukan kerajaan baharu sebelum ini tetapi ditolak, malah Zahid juga dipecat sebagai Setiausaha Politik bekas PM dua kali itu.


Muhyiddin ulangi gesaan kerajaan beri 950,000 PKS ‘talian hayat’

Pengerusi Majlis Pemulihan Negara (MPN) Tan Sri Muhyiddin Yassin sekali lagi menggesa kerajaan mengambil tindakan segera meringankan beban 950,000 pengusaha perusahaan kecil dan sederhana (PKS) yang terkesan teruk akibat peningkatan kos yang mendadak ketika ini.

Menurutnya bagi memastikan proses pemulihan ekonomi yang sekata dapat dicapai, kerajaan juga harus memastikan sebanyak mungkin Perusahaan Mikro, Kecil dan Sederhana (PMKS) seluruh negara diberi ‘talian hayat’ untuk mampu bernafas dalam situasi ekonomi ketika ini.

Beliau berkata langkah itu perlu dilakukan memandangkan 53 peratus dari 950,000 PKS berdaftar di negara ini adalah perniagaan milik Melayu dan Bumiputera.

“Semalam, saya telah mengadakan perbincangan meja bulat bersama Dewan Perniagaan Melayu Malaysia (DPMM). Perbincangan itu bertumpu kepada isu dan cabaran dari aspek pemulihan ekonomi negara serta cadangan penyelesaian dari perspektif DPMM.

“Pihak DPMM turut menyuarakan kebimbangan ahli-ahli terutamanya pengusaha PMKS mengenai masalah aliran tunai. Ini selari dengan saranan yang dibuat MPN supaya PMKS diberi moratorium khas berikutan sektor-sektor ini masih belum pulih sepenuhnya akibat pandemik Covid-19.

“Situasi ini diburukkan lagi dengan kenaikan Kadar Dasar Semalaman (OPR) tiga kali berturut-turut oleh Bank Negara Malaysia pada tahun ini,” katanya dalam satu kenyataan di Facebook beliau hari ini (6 Oktober 2022).

Bekas Perdana Menteri itu berkata turut risau jika tiada langkah drastik yang diambil kerajaan terutamanya dalam Bajet 2023 yang akan dibentangkan esok lebih banyak lagi PMKS yang terpaksa gulung tikar.

“Apa yang lebih parah, lebih ramai rakyat yang mungkin juga akan kehilangan pekerjaan dan punca pendapatan,” katanya.

Pada 10 September lalu, MPN dilaporkan menyarankan institusi perbankan mempertimbangkan cadangan pemberian moratorium kepada PKS terutama mereka yang masih bergelut untuk pulih pasca Covid-19.

Muhyiddin dilaporkan berkata sudah tiga kali mesyuarat MPN membincangkan mengenai PKS, yang antara lainnya memohon bantuan kewangan memandangkan ada antara mereka masih tidak dapat pulih dan perniagaan merosot.

Dalam pada itu, Muhyiddin berkata, DPMM turut menyuarakan kebimbangan ahlinya terhadap denda dan penalti oleh Lembaga Hasil Dalam Negeri (LHDN) yang dikenakan kepada usahawan Melayu yang baru pulih disebabkan pandemik dan berharap agensi itu dapat memberi budi bicara dalam perkara ini.

“Memandangkan 53 peratus dari 950,000 PKS berdaftar di Malaysia adalah perniagaan milik Melayu dan Bumiputera, sekali lagi saya ingin menyaran kerajaan untuk mengambil tindakan segera bagi meringankan beban mereka yang juga terkesan teruk akibat peningkatan kos yang mendadak,” katanya.


GPS digesa cadangkan kepada TYT tarik balik ‘Datuk Patinggi’ Najib

Kerajaan negeri pimpinan Gabungan Parti Sarawak (GPS) perlu menasihati Yang di-Pertua Negeri Sarawak supaya membatalkan gelaran kehormat yang diberikan kepada bekas Perdana Menteri Datuk Seri Najib Razak, kata Ahli Parlimen Stampin, Sarawak Chong Chieng Jen.

Umum mengetahui, pada 2009 Najib telah dianugerahkan darjah kedua tertinggi Sarawak – Darjah Utama Yang Amat Mulia Bintang Kenyalang Sarawak Datuk Patinggi Bintang Kenyalang – yang membawa gelaran “Datuk Patinggi”.

“Dengan pengesahan sabitannya oleh Mahkamah Persekutuan, kini tidak diragukan lagi bahawa Najib adalah banduan kerana telah melakukan jenayah salah guna kuasa, pecah amanah dan pengubahan wang haram.

“Ia juga disebut dalam penghakiman Mahkamah Rayuan bahawa dia ‘memalukan negara’,” kata Chong, yang juga Ahli Dewan Undangan Negeri Padungan seperti dilapor BorneoPost.

Menurutnya kedua-dua Mahkamah Rayuan dan Mahkamah Persekutuan telah sebulat suara mengesahkan sabitan Najib yang didapati bersalah oleh hakim Mahkamah Tinggi, walaupun Presiden Parti Rakyat Bersatu Sarawak (SUPP) Sim Kui Hian menyifatkan Najib sebagai ‘Perdana Menteri terbaik’.

“Oleh itu, untuk terus membenarkannya (Najib) menyandang anugerah kedua tertinggi negeri adalah mencemarkan gelaran Datuk Patinggi Sarawak.

“Malah, ketua-ketua negeri Selangor dan Pulau Pinang telah membatalkan gelaran kehormat yang diberikan kepadanya selepas akur sabitan oleh Mahkamah Persekutuan.”

Chong menambah, Yang di-Pertuan Besar Negeri Sembilan juga telah membatalkan gelaran kehormat yang diberikan kepada Najib dan isterinya Rosmah Mansor apabila kedua-duanya didakwa di mahkamah, pada 2018.

“Oleh itu, saya menyeru Premier Sarawak untuk menasihati Yang di-Pertua Negeri supaya membatalkan anugerah kepada Najib,” katanya.


Najib mohon ketepi injunksi mareva setelah dihalang lupus aset

Datuk Seri Najib Razak memfailkan permohonan untuk mengetepikan injunksi mareva yang diperoleh 1Malaysia Development Berhad (1MDB) dan satu daripada anak syarikatnya bagi menghalangnya daripada melupuskan atau mengurangkan nilai mana-mana asetnya di Malaysia sehingga AS$681 juta.

Injunksi mareva adalah perintah menghalang seseorang daripada melupuskan harta sementara menunggu penyelesaian tindakan undang-undang.

Najib, 69, memfailkan permohonan itu melalui peguamnya Tetuan Shafee & Co, Jumaat lepas, lapor Bernama.

Ketika prosiding di Mahkamah Tinggi semalam, Pesuruhjaya Kehakiman Atan Mustaffa Yussof Ahmad menetapkan 6 Mei untuk mendengar permohonan Ahli Parlimen Pekan itu dan melanjutkan injunksi itu sehingga perbicaraan.

Peguam dari firma guaman Rosli Dahlan Saravana Partnership, yang mewakili 1MDB, ketika dihubungi, mengesahkan perkara itu.

Pada 8 Februari, Atan Mustaffa membenarkan permohonan ex-parte (sebelah pihak) bagi injunksi mareva oleh 1MDB dan Global Diversified Investment Company Limited (dahulunya dikenali sebagai 1MDB Global Investments Limited), yang masing-masing merupakan plaintif pertama dan kelima, dalam saman 1MDB terhadap Najib dan beberapa orang lagi.

Injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman.

Bagaimanapun, sekiranya beliau memerlukan lebih daripada jumlah itu, beliau perlu mendapatkan kebenaran bertulis daripada peguam 1MDB dan Global Diversified.

Perintah itu juga menyatakan, Najib mesti membuat pendedahan secara bertulis kepada 1MDB dan Global Diversified berhubung asetnya sehingga pada nilai AS$681 juta, sama ada di dalam atau di luar negara, sama ada di bawah namanya sendiri atau tidak, dan sama ada milikan secara tunggal atau secara bersama defendan lain.

Beliau dikehendaki memberikan nilai, lokasi serta segala maklumat aset dan maklumat itu perlu disahkan melalui suatu afidavit dan disampaikan kepada peguam plaintif pertama dan kelima.

Sekiranya keseluruhan nilai bebas daripada gadaian atau apa-apa sekuriti asetnya di negara ini melebihi AS$681 juta, Najib boleh mengalihkan atau melupuskan aset itu asalkan jumlah nilai tanpa beban kekal berjumlah tidak kurang daripada AS$681 juta.

Perintah itu juga menyatakan bahawa mana-mana individu dalam prosiding itu atau sebaliknya, yang dimaklumkan mengenai perintah berkenaan tidak seharusnya membantu atau membenarkan pelanggaran perintah, dan mereka boleh dikenakan tindakan menghina mahkamah jika berbuat demikian.

Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified selaku plaintif manakala Najib, Terrence Geh Choh Heng (bekas Pengarah Kewangan 1MDB), Jasmine Loo Ai Swan (bekas peguam 1MDB), Casey Tang Keng Chee (bekas Pengarah Eksekutif 1MDB), Vincent Beng, Radhi Mohamad (Ketua Pegawai Operasi 1MDB) dinamakan sebagai defendan.

Turut dinamakan sebagai defendan ialah Kelvin Tan Kay Jim (bekas Pengarah Pelaburan) dan Nik Faisal Ariff Kamil (bekas Ketua Pegawai Eksekutif SRC International Sdn Bhd).

Saman AS$8 bilion itu adalah satu daripada 22 saman sivil yang difailkan untuk menuntut lebih AS$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu.


WHO jangka Eropah berdepan paras tertinggi kes Covid-19

Pertubuhan Kesihatan Sedunia (WHO) menjangkakan “paras tinggi” Covid-19 akan berlaku di Eropah pada musim panas ini dan menyeru negara berkaitan untuk memantau penularan apabila kes meningkat tiga kali ganda pada bulan lalu.

“Memandangkan negara-negara di seluruh rantau Eropah telah menarik balik langkah sekatan sosial yang telah dilaksanakan sebelum ini, virus itu akan menular pada tahap yang tinggi sepanjang musim panas”, Pengarah WHO Wilayah Eropah Hans Kluge memberitahu AFP.

“Virus ini tidak akan hilang hanya kerana negara berhenti mencarinya. Ia masih merebak, ia masih berubah, dan ia masih meragut nyawa.”

Dengan subvarian Omicron BA.5 cepat menular ke seluruh benua, 53 negara di rantau Eropah kini mencatatkan hanya di bawah 500,000 kes setiap hari, menurut data organisasi itu.

Jumlah itu meningkat daripada sekitar 150,000 kes setiap hari pada akhir Mei.

Austria, Cyprus, Perancis, Jerman, Greece, Luxembourg dan Portugal merupakan negara yang mempunyai kadar jangkitan tertinggi, dengan hampir semua negara di rantau ini mengalami peningkatan kes.

Selepas mencatatkan kira-kira 4,000 hingga 5,000 kematian setiap hari sepanjang kebanyakan musim sejuk, Eropah kini menyaksikan kira-kira 500 kematian sehari, kira-kira tahap yang sama seperti semasa musim panas 2020.

“Kami berharap program vaksin yang tinggi telah dilaksanakan oleh kebanyakan negara anggota bersama-sama dengan jangkitan sebelumnya bermakna kami mengelakkan akibat yang lebih teruk yang kami lihat sebelum ini dalam penularan wabak itu,” kata Kluge.

“Bagaimanapun, cadangan kami kekal,” tegasnya.

WHO menggesa individu yang mengalami gejala pernafasan untuk mengasingkan diri, sentiasa mengikuti perkembangan vaksin mereka dan memakai pelitup muka di tempat yang sesak.

Kluge juga menggesa negara-negara anggota untuk terus menguji virus itu.

“Kita mesti terus mencari virus itu kerana dengan tidak berbuat demikian menjadikan kita semakin buta terhadap corak penularan dan evolusi virus,” kata Kluge.

Beliau juga menyeru negara-negara untuk meningkatkan kadar vaksinasi mereka.

“Imuniti penduduk yang tinggi dan pilihan yang dibuat untuk mengurangkan risiko kepada orang tua adalah kunci untuk mencegah kematian selanjutnya pada musim panas ini,” katanya. – Agensi